title: Suomen kansanvaltuuskunta

text: Esitys olisi toteutuessaan merkinnyt suomalaisen demokratian perinteen jatkumista ja laajenemistakin: Siihen sisältyi äänestysikärajan alentaminen silloisesta (17 §), valtionpäämiehen (”Suomen Tasavallan Esimies”) peräkkäisten kausien rajaaminen yhteen kolmivuotiskauteen (59 §), kansalaisten aloiteoikeus (45 §) ja mahdollisuus kumota kansanäänestyksillä lakeja, viranomaisten päätöksiä ja jopa oikeusistuimien tuomioita (51 §). Monitulkintaisena ja epäilyttävänäkin on pidetty niin sanottua ”Kansa nouskoon” -pykälää (43 §), jonka mukaan eduskunnan (”kansaneduskunnan”) enemmistön ryhtyessä rikkomaan valtiosääntöä kansan tulisi nousta ja hajottaa eduskunta uusia vaaleja varten. Sama periaate oli tosin sisältynyt myös Yhdysvaltain itsenäisyysjulistukseen ja Ranskan vallankumouksen aikaiseen Ihmisoikeuksien julistukseen. Huomiota herättävää on, että sosialismista ei esityksessä puhuttu sanaakaan, joten sitä ei aiottu sisällyttää perustuslakiin. Omaisuuden suoja kuitenkin jätettiin pois, mikä jätti kädet vapaiksi sosialisoimiselle. Tähtäimessä ei ollut myöskään yksipuoluejärjestelmä, sillä eräissä kohdissa (21 §, 39 §) puhutaan eri puolueiden voimasuhteista eduskunnassa – vaikka Suomen lainsäädäntö ei tuolloin tuntenut lainkaan käsitettä "puolue". Myöhempien arvelujen mukaan punaista valtiosääntöä olisi käytännössä voitu tulkita ja soveltaa myös ohjatun demokratian muodossa, sillä se sisälsi useita vastavallankumouksen torjumiseen tarkoitettuja poikkeussäädöksiä.


title: Suomen kansanvaltuuskunta

text: Propagandatarkoituksessa kansanvaltuuskunnan valtiosääntöehdotusta monistettiin kymmeniä tuhansia kappaleita ja punakaartitkin määrättiin levittämään niitä rintamalinjan toiselle puolelle, jopa lentokoneista pudottamalla. Lakiesityksen ultrademokraattisuus oli täydellinen vastakohta punaisen hallinnon sota-ajan todellisuudelle: punakaartien sotilaskomennolle ja itse itsensä valinneen kansanvaltuuskunnan nimittämille toimielimille, joiden jäsenet valikoitiin pelkästään työväenliikkeen sisältä. Ristiriitaa voimisti se, että juuri ennen sisällissotaa Suomen valtiojärjestelmä oli jo ollut silloisella mittapuulla varsin demokraattinen.


title: Suomen kansanvaltuuskunta

text: Kansanvaltuuskunnan johtajista ainakin Kuusinen, Manner, Sirola ja Tokoi olivat sillä kannalla, että sodan päätyttyä valtiosääntöehdotus ja kaikki muutkin tärkeimmät lait asetettaisiin demokraattisen kansanäänestyksen hyväksyttäviksi. He uskoivat, että vallankumoukselle voitaisiin saada kansan enemmistön vilpitön kannatus, kunhan olot maassa sallisivat sen mittaamisen. Tätä perusteltiin myös sillä, että vaikka sosialidemokraatit eivät olleetkaan enää eduskunnassa enemmistönä, oli heidän kannatuksensa punaisten hallitsemassa Etelä-Suomessa kuitenkin keskimääräistä suurempaa. Voidaan laskea, että vielä syksyn 1917 eduskuntavaaleissa SDP sai ainakin niukan enemmistön äänistä sillä alueella, josta punainen Suomi muodostui (noin 60 % Satakunnassa, Hämeessä ja Pirkanmaalla, liki 50 % Uudellamaalla ja Viipurin läänin läntisessä vaalipiirissä sekä noin 40 % Varsinais-Suomessa). Äänestysikärajan alentaminen oletettiin vielä nostavan puolueen kannatusta, sillä puolet työväestöstä oli alle 25-vuotiaita. Lisäksi sosiaalidemokraattien propagandassa oli väitetty porvarien väärentäneen joillain paikkakunnilla edellissyksyn vaalituloksia omaksi edukseen. Puolueen äänestäjien hyväksyntä varsinaiselle vallankumoukselle jäi tietenkin selvittämättä; väkivaltaan turvautuminen lienee tuskin ainakaan nostanut punaisten kannatusta.


title: Suomen kansanvaltuuskunta

text: Kansanvaltuuskunta oli siis idealistisesti sitoutunut periaatteellisella tasolla demokratiaan, mutta sota kuljetti sitä yhä enemmän sotilasdiktatuurin suuntaan.


title: Suomen kansanvaltuuskunta

text: Kansanvaltuuskunta määräsi lakkautettavaksi kirkollisverot ja -maksut ja lakkautti valtion määrärahat pappien palkkaukseen ja muihin kirkollisiin tarkoituksiin sekä yliopiston teologisen tiedekunnan. Punaisen Suomen alueella lisäksi useat kunnat lakkauttivat koulujen uskonnonopetuksen. Kansanvaltuuskunta määräsi muutenkin uudistamaan kouluopetuksen ja luopumaan ”riistäjäluokan” arvomaailmaa tukevasta opetuksesta. Äidinkielen lukemistoista tuli poistaa työväenluokkaa loukkaavat sekä ”viekkautta ylistelevät” kertomukset.


title: Suomen kansanvaltuuskunta

text: Kansanvaltuuskunta määräsi vapauttamaan vankiloista ”porvarillisen oikeuskäsityksen” perusteella tuomitut ”yhteiskunnalle vaarattomat” pikkurikolliset. Osasyynä oli tarve saada vankiloihin tilaa poliittisille vangeille. Kaikkiaan punaiset vapauttivat sisällissodan aikana yli 2 000 vankia eli noin puolet kaikista vangeista, mutta näistä osa oli punakaartien suorittamia luvattomia vapauttamisia.


title: Suomen kansanvaltuuskunta

text: Punaisessa Suomessa ei koskaan virallisesti ollut asevelvollisuutta, mutta aivan sodan lopussa 2. huhtikuuta Kansanvaltuuskunta sääti yleisen työvelvollisuuslain, johon vedoten ihmisiä pakkovärvättiin punakaarteihin joillain paikkakunnilla.


title: Suomen kansanvaltuuskunta

text: Kansanvaltuuskunnalla oli virallinen ulkomaanedustus vain Neuvosto-Venäjällä, sillä ainoastaan Neuvosto-Venäjä tunnusti kansanvaltuuskunnan Suomen lailliseksi hallitukseksi ja Svinhufvudin senaatin seuraajaksi. Kansanvaltuuskunta määräsi 2. helmikuuta vallattavaksi Pietarissa sijainneen Suomen valtiosihteerinviraston, josta tuli tilapäinen edustusto, nimenään 18. helmikuuta alkaen Suomen tasavallan valtuuskunta. Kansanvaltuuskunnan edustajana Venäjällä oli alkuun K. W. Elmstedt apulaisenaan Hugo Jalava, mutta 8. helmikuuta Elmstedtin tilalle nimettiin Jukka Rahja. Kämärän taistelussa haavoittunut Rahja oli lähes koko sisällissodan ajan Suomessa, joten sijaisena Pietarissa toimi hänen apulaisensa Väinö Pukka. Neuvosto-Venäjän hallitus eli kansankomissaarien neuvosto nimitti vastaavasti 16. helmikuuta Ivar Smilgan diplomaattiseksi edustajakseen Helsinkiin. Yksikään toinen valtio ei kansanvaltuuskuntaa tunnustanut, vaikka useiden ulkovaltojen edustajien kanssa oltiin epävirallisessa yhteydessä käytännön asioiden tiimoilta. Kansanvaltuuskunta nimesi Ruotsin edustajakseen ensin Arthur Useniuksen ja myöhemmin Allan Walleniuksen, mutta Ruotsin hallitus ei tunnustanut heitä. Epäviralliseksi edustajaksi Yhdysvalloissa nimettiin Santeri Nuorteva, joka ei saanut yhteyttä Yhdysvaltain hallitukseen.


title: Suomen kansanvaltuuskunta

text: Suomen kansanvaltuuskunta solmi maaliskuun alussa 1918 valtiosopimuksen Neuvosto-Venäjän kanssa. Venäjän neuvostohallituksen näkökulmasta sopimus saattoi loppuun Suomen itsenäisyyden tunnustamiseen liittyneen prosessin. Kyseessä oli tiettävästi historian ensimmäinen valtiosopimus kahden sosialistisen hallituksen välillä.


title: Suomen kansanvaltuuskunta

text: Sopimus valmisteltiin helmikuun lopulla Helsingissä toimineessa suomalais-venäläisessä sekakomiteassa, jonka puheenjohtajina olivat Gylling ja Aron Šeinman. Muina suomalaisedustajina olivat Tokoi, Arjanne, Edvard Valpas ja Juho Kirves sekä venäläisedustajina Alexander Schottmann, Vladimir Smirnov, Pavel Šiško ja S. Eljava. Rajakysymyksen osalta kansanvaltuuskunta käytti asiantuntijoina Väinö Voionmaata ja Karjalan liiton sihteeriä Iivo Härköstä. Lopullisissa sopimusneuvotteluissa Pietarissa 24.–28. helmikuuta kansanvaltuuskuntaa edustivat Gylling ja Tokoi sekä heidän sihteerinään Sulo Wuolijoki. Neuvosto-Venäjän valtuuskuntaa johti kansainvälisen oikeuden professori Mihail Reissner. Neuvostohallituksen johtaja Vladimir Lenin sekaantui neuvotteluihin muun muassa ehdottamalla, että Suomeen viitattaisiin sopimuksessa nimellä ”Suomen Sosialistinen Työväentasavalta”. Kansanvaltuuskunta moitti myöhemmin suomalaisia neuvottelijoita nimiehdotuksen hyväksymisestä, sillä Suomen valtion nimen ei katsottu kuuluvan muille. Sopimus allekirjoitettiin 1. ja 2. maaliskuuta välisenä yönä Pietarissa ja ratifioitiin uusilla allekirjoituksilla suomalaisten vaatimien korjausten jälkeen 9. maaliskuuta.


title: Suomen kansanvaltuuskunta

text: Sopimuksessa Venäjä luovutti punaiselle Suomelle Petsamon, jonka jo tsaarinaikainen Venäjä oli vuonna 1864 luvannut Suomelle. Valmistelukomiteassa kansanvaltuuskunnan edustajat olivat tavoitelleet jopa koko Itä-Karjalan yhdistämistä Suomeen, mutta asia päätettiin lykätä tuonnemmaksi, jottei sopimuksen solmiminen viivästyisi. Lenin vaati sopimukseen kirjattavaksi, että Venäjän kansalaiset saisivat Suomessa täydet poliittiset oikeudet, mukaan lukien äänioikeus, ja Suomen kansalaiset saisivat vastaavat oikeudet Venäjällä. Kansanvaltuuskunta piti tätä mahdottomana vaatimuksena. Venäläiset taipuivat kompromissiin, jonka mukaan Venäjän kansalaiset saivat ainoastaan lupauksen ”mahdollisimman helpoista ehdoista” valtiollisten oikeuksien saamiseen Suomessa, minkä ajateltiin tarkoittavan yhden tai useamman vuoden pituista asumista maassa. Lisäksi Suomi joutui luovuttamaan Neuvosto-Venäjälle Inon linnakkeen Karjalankannaksella ja eksterritoriaalioikeudet neljään Suomen kautta kulkeneeseen lennätinlinjaan.


title: Suomen kansanvaltuuskunta

text: Kansanvaltuuskunta pyrki ottamaan valtiosopimuksesta irti kaiken mahdollisen propagandahyödyn, sillä sen katsottiin todistavan, että nimenomaan punaiset eivätkä valkoiset olivat Suomen itsenäisyyden ja vapauden asialla. Kun valkoisten puolelle levisi virheellinen ennakkotieto, että Neuvosto-Venäjä luovuttaisi sopimuksessa Suomelle jopa Vienan Karjalankin, joutui kenraali Mannerheim antamaan vastavetona julkisuuteen niin sanotun miekkavalansa.


title: Suomen kansanvaltuuskunta

text: Sopimuksen yhteydessä Neuvosto-Venäjä sitoutui kotiuttamaan Suomessa oleskelleet joukkonsa. Venäjän Itämeren-laivasto jäi vielä Helsinkiin odottamaan alustensa evakuointia ja kieltäytyi sitä odotellessa luovuttamasta Viaporin linnoitusta suomalaisille punaisille, vaikka sopimuksessa Neuvosto-Venäjä oli sitoutunut myös linnoitusten luovuttamiseen. Viaporia ei ehditty luovuttaa ennen Helsingin valtausta, mutta Viipurin linnoitus annettiin punaisille aivan sodan lopussa 20. huhtikuuta.


title: Suomen kansanvaltuuskunta

text: Kansanvaltuuskunta pakeni eteneviä saksalaisia ja siirtyi 4.–9. huhtikuuta Helsingistä Viipuriin yhdessä muun punaisen keskushallinnon kanssa. Kansanvaltuuskunta, työväen pääneuvosto ja punakaartien johto pitivät Viipurissa 10.–11. huhtikuuta välisenä yönä kokouksen, jossa päätettiin yhdistää punakaartien ylipäällikkyys ja kaikkien ”sota-asioihin yhteydessä olevien siviiliasioiden” johto yhdelle henkilölle, diktaattorille. Kansanvaltuuskunnan puheenjohtaja Kullervo Manner valittiin vastahakoisuudestaan huolimatta diktaattoriksi muodollisen yksimielisesti hänen saatuaan edeltävässä koeäänestyksessä eniten ääniä. Diktaattorin sotilaallisen esikuntaan valittiin Evert Eloranta, Eino Rahja, Ernst Hausen ja Vilho Rinne. Diktaattori esikuntineen piti työhuonetta Viipurin linnassa. Kansanvaltuuskuntaa supistettiin ja se järjestettiin uudelleen 12.–13. huhtikuuta: sisä-, ulko-, oikeus- ja valistusasiat sekä prokuraattorin virasto yhdistettiin yleisten asiain osastoksi, jonka johtoon tuli J. O. Arjanne, Gylling siirtyi vastaamaan elintarvikeasioista ja Emil Elo työasioista sekä Lauri Letonmäki johtamaan uutta huoltoasiain osastoa. Taimi, Lindqvist ja Kohonen jatkoivat viroissaan. Puheenjohtajaksi nimettiin ensin Kuusinen, mutta hänen lähdettyään saman tien pysyvästi Venäjälle hänen tilalleen asetettiin Gylling, josta tehtiin myös diktaattori Mannerin kansliapäällikkö.


title: Suomen kansanvaltuuskunta

text: Kansanvaltuuskunta alkoi 17. huhtikuuta alkaen keskittyä pääasiassa ihmisten ja omaisuuden evakuointiin Suomesta Neuvosto-Venäjälle punaisten täydellisen kukistumisen ollessa selvästi jo lähestymässä. Sen politiikka muuttui ainakin julistuksissa viimeisinä päivinä entistäkin radikaalimmaksi. Kansanvaltuuskunnan jäsenet katsottiin erotetuiksi sitä mukaa kun he pakenivat Suomesta. Haapalainen erotettiin muista syistä 12. huhtikuuta. Vielä 20. huhtikuuta kansanvaltuuskunta epätoivoissaan vetosi kaikkien maiden työläisiin, jotta nämä estäisivät maidensa porvareita auttamasta sotilaallisesti Suomen valkoisia. Sotilaallisen romahduksen häämöttäessä kansanvaltuuskunta kohtasi myös kassakriisin, kun Viipuriin evakuoidut Suomen Pankin varat olivat ehtymässä ja setelipainon koneet jääneet Helsinkiin, josta niitä ei enää ehditty noutamaan ajoissa. Viimeisenä hätäsuunnitelmana päätettiin ruveta painamaan yksipuolisia ”valtionvelkaseteleitä” tavalliselle paperille, sillä yksityisomaisuuden äkillistä takavarikkoa ei pidetty viisaana.


title: Suomen kansanvaltuuskunta

text: Valkoisten katkaistua 23. huhtikuuta Karjalankannaksella punaisen Suomen maayhteyden Venäjälle kansanvaltuuskunta päätti hylätä myös uhanlaiseksi joutuneen Viipurin. Manner, Elo, Eloranta, Airola, Arjanne, Letonmäki, Lindqvist ja Taimi eli lähes koko jäljellä ollut kansanvaltuuskunta pakeni Viipurista höyrylaivalla Pietariin 25. huhtikuuta vastaisena yönä, mitä kaupunkia puolustamaan jääneet punaiset pitivät petoksena. Silloisista kansanvaltuutetuista vain Gylling jäi vapaaehtoisesti Viipuriin. Samassa viiden aluksen laivasaattueessa pakeni myös 700 muuta, joukossa paljon punaisen hallinnon virkailijoita. Suomen punaisten johto kokoontui viimeisen kerran Pietarissa 27. huhtikuuta tilinteon hengessä, jolloin läsnä oli myös kansanvaltuutettuja. Kansanvaltuuskunta onnistui paetessaan ottamaan mukaansa osan Viipuriin siirretyistä Suomen Pankin varoista ja jo aiemmin oli evakuoitu Venäjälle ainakin 200 junavaunullista tavaraa. Sisällissodan viimeiset päivät punaiset joutuivat taistelemaan Suomessa kokonaan ilman keskusjohtoa.


title: Suomen kansanvaltuuskunta

text: Kolmetoista kansanvaltuuskunnan jäsentä osallistui saman vuoden elokuussa Moskovassa Suomen Kommunistisen Puolueen (SKP) perustavaan kokoukseen. Mukana oli myös 18 työväen pääneuvoston jäsentä ja 50 muuta punaisessa siviilihallinnossa palvellutta.


title: Suomen kansanvaltuuskunta

text: Kansanvaltuuskunnan jäsenet eivät voineet myöhemmin palata Suomeen, jossa heitä olisivat odottaneet raskaimmat mahdolliset valtiopetossyytteet, ja useimmat jäivätkin Neuvostoliittoon loppuiäkseen. Hilja Pärssinen palautettiin vuonna 1919 Virosta Suomeen ja hän joutui yli kolmeksi vuodeksi vankilaan. Turkia palasi 1927 ja tuomittiin kahdeksaksi ja puoleksi vuodeksi vankeuteen, josta hänet armahdettiin puolentoista vuoden kuluttua. Vuonna 1936 palannut Arjanne istui vastaavasti vajaan vuoden yli viiden vuoden tuomiostaan. Useat SKP:hen liittyneet kansanvaltuutetut olivat jossain vaiheessa 1920-lukua salaa maanalaisessa puoluetyössä Suomessa. Näissä puuhissa 1928 kiinni jäänyt Taimi joutui yli vuosikymmeneksi vankilaan, kunnes hänet 1940 palautettiin Neuvostoliittoon. Helmikuussa 1944 eduskunta sääti Lex Tokoina tunnetun määräaikaisen lain, joka antoi presidentille valtuudet armahtaa syytteistä kuka tahansa sisällissodan punainen, jota aiemmat armahduslait eivät koskeneet. Laki räätälöitiin lähinnä Oskari Tokoin paluun mahdollistamiseksi ja presidentti Risto Ryti armahti sen nojalla Tokoin maaliskuussa 1944. Yhdysvaltoihin asettuneena Tokoi ei enää muuttanut takaisin Suomeen, mutta hän vieraili maassa useasti saatuaan siihen mahdollisuuden.


title: Brest

text: Brest tarkoittaa seuraavia:


title: Kaakkuri (Oulu)

text: Kaakkuri on Oulun kaupunginosa Kaakkurin suuralueella. Se sijaitsee noin 7 kilometriä Oulun keskustasta etelään valtatie 4:n itäpuolella. Pohjois-itä suunnassa aluetta rajaa Oulu-Kontiomäki-rautatie ja eteläpuolella Metsokangas.


title: Kaakkuri (Oulu)

text: Kaakkurin vanhinta aluetta on Kaakkurinkangas, joka on 1990-luvun alkupuolella rakennettu omakoti- ja rivitaloalue.


title: Kaakkuri (Oulu)

text: 2000-luvulla Kaakkuri kasvoi yhdeksi Oulun suurimmista aluekeskuksista. Varsinainen Kaakkurin keskus on kerrostalovaltainen alue, jossa on myös yksi Oulun korkeimmista asuinrakennuksista, 12-kerroksinen Sirius.


title: Kaakkuri (Oulu)

text: Alueen palvelutarjonta on hyvä. Kaakkurin koulu on 900 oppilaan yhtenäisperuskoulu luokille 1-9. Kaakkurissa on myös oma terveysasema, kirjasto, monitoimitalo ja kirkko. Yrityksiä alueella toimii runsaasti, muun muassa vuonna 2004 avattu K-Citymarket ja 2008 avattu Bauhaus-tavaratalo


title: Kaakkuri (Oulu)

text:
Kaakkurin keskuksen itäpuolella oleva Metelinkangas on pääasiassa omakotitaloja käsittävä metsäinen osa-alue. Sen itäpuolella oleva Kiviharju on Kaakkurin uusinta aluetta.
Kaakkurin kaupunginosan itälaidalla sijainnut Iinatin moottoriurheilukeskus on meluhaittojen vuoksi suljettu. Alue on entinen kaatopaikka ja siitä syystä mäkinen. Jatkossa sitä on kaavailtu ulkoilumaastoksi.


title: ITER

text: Nimi tuli alun perin sanoista "International Thermonuclear Experimental Reactor" (kansainvälinen kokeellinen lämpöydinkoereaktori), mutta tämä merkitys ei ole enää voimassa. Latinankielinen sana 'iter' tarkoittaa 'polkua'. Rakentamisvaiheen arvioidaan valmistuvan vuoden 2025 loppuun mennessä.


title: ITER

text: ITERillä on useita tarkoin määriteltyjä tavoitteita, jotka tähtäävät käytännöllisen fuusiovoimalan kehittämiseen:ITER-hanke alkoi 1985 eurooppalaisen EURATOM:in, Yhdysvaltojen ja sittemmin myös Neuvostoliiton ja Japanin välisestä yhteistyöstä. Konseptisuunnittelu alkoi 1988 ja sitä seurasi insinöörisuunnittelun vaihe 1991. Tänä aikana tehty fuusion fysiikan tutkimus ja fuusiotekniikan kehitystyö loi perustan plasman käyttäytymisen ennusteille ITERin mittakaavassa. ITER:ssä tarvittavia korkean-tekniikan osia kuten suprajohtavat kelat, korkeaa lämpötilaa kestävät materiaalit ja kaukokäyttöiset käsittelyjärjestelmät kehitettiin.


title: ITER

text: Insinöörisuunnitteluvaiheen valmistuttua 2001 lopullinen suunnitelma saatiin osapuolten arvioitavaksi. Tämä johti rakennuspäätökseen ja paikanvalintaa käsitteleviin neuvotteluihin.


title: ITER

text: Tänä aikana hankkeen osallistujakaarti oli muuttunut ja laajentunut. Venäjä korvasi romahtaneen Neuvostoliiton. Yhdysvallat vetäytyi hankkeesta 1999, mutta liittyi takaisin 2003. Kanada osallistui hankkeeseen 2001-2003 tavoitellakseen sijoituspaikkaa. Kiina ja Etelä-Korea liittyivät mukaan 2003. Uusin jäsen on joulukuussa 2005 liittynyt Intia.


title: ITER

text: Osapuolet sopivat 28. kesäkuuta 2005 Moskovassa käydyssä viimeisessä neuvottelussa, että sijoituspaikaksi valitaan eteläisen Ranskan Cadarache. Sijoituspaikan valinta saatiin aikaan kompromissilla EU:n ja toisen mukana olleen vaihtoehdon eli Japanin kanssa. Kompromissiin kuuluu, että 20 prosenttia tutkimushenkilökunnasta tulee olla japanilaisia sekä että hankkeen hallinnonjohto ja toinen tutkimuskeskus sijoitetaan Japaniin. Lisäksi EU on lupautunut kustantamaan noin puolet tästä keskuksesta.


title: ITER

text: Alkuperäisessä vuoden 2006 kustannusarviossa hankkeen hinnaksi piti tulla 10 miljardia euroa ja rakennusvaiheen valmistua vuonna 2018. Voimalan pilottihanke-luontoisuudesta johtuen kustannukset ja aikataulu kuitenkin ovat venyneet.


title: ITER

text:
Vuonna 2009 tehdyn väliarvion perusteella projektin budjetti oli kasvanut 15 miljardiin euroon, ja sen valmistumispäivää oli lykätty vuoteen 2020.
Joulukuussa 2018 hankkeen hinnaksi arvioitiin 22 miljardia euroa ja valmistumisvuodeksi vuosi 2025.


title: ITER

text: Vuonna 2012 rakennuspaikalla valettiin ensimmäiset betonit.


title: ITER

text: Britannian EU-ero "Brexit" voi aiheuttaa hankkeelle lisäviivästyksiä.


title: ITER

text: ITER:in rinnalla toimii materiaalien tutkimuslaitos International Fusion Materials Irradiation Facility eli IFMIF, jossa kehitetään mahdollisissa tulevaisuuden fuusiovoimalaitoksissa käytettäviä äärimmäisiä olosuhteita kestäviä materiaaleja. ITER:in ja IFMIF:in tuloksia on tarkoitus käyttää demonstraatiofuusiovoimalaitoksen eli DEMOn kehittämisessä. Tämän on tarkoitus olla ensimmäinen fuusiosähköä tuottava laitos. Nopeimman etenemisarvion mukaan, mikäli ITER todistaa tokamak-tyyppisen rakenteen hyvän soveltuvuuden sähköntuotantoon, ensimmäinen varsinainen voimalaitos liitettäisiin verkkoon 2050. Tämä saattaisi johtaa merkittävään fuusion käyttöön energiantuotannossa vuosisadan loppuun mennessä.


title: ITER

text: ITER:ssä on osallisena seitsemän valtiota tai ylikansallista julkisyhteisöä eli Euroopan unioni (muodollisesti Euratom), Yhdysvallat, Japani, Venäjä, Intia, Kiina ja Etelä-Korea.


title: ITER

text: Vuoden 2018 hankkeen 22 miljardin euron hinta-arviosta 45 prosenttia rahoittaa EU. Loput 55 % jakaantuu tasan kuuden muun osallistujamaan USA:n, Venäjän, Kiinan, Intian, Etelä-Korean ja Japanin kesken, jolloin yhden maan osuudeksi tulee noin 9 prosenttia.


title: ITER

text: Suomen rahoitusosuus EU:n jäsenmaksujen kautta ja mukaisesti on noin 140 miljoonaa euroa eli noin 0,6 % hankkeen kokonaishinnasta.


title: ITER

text: Laaja eri maiden rahoittajapohja tarkoittaa, että hankkeeseen osallistuu noin puolet maailman (teoreettisista) veronmaksajista eli ihmisistä.


title: ITER

text: Suomi osallistuu ITER-projektiin mm. eri yliopistoissa tehtävällä plasma- ja materiaalifysiikan tutkimuksella, pyrkimällä saamaan suomalaiselle teollisuudelle tilauksia, ja luomalla testiympäristön ITERin Tokamak-reaktorin huoltojärjestelmälle. Tutkimusta tehdään VTT:llä, TKK:lla, HY:ssä, TTY:ssä ja LTY:ssä (Lappeenrannan teknillinen yliopisto).


title: ITER

text: VTT:n Tampereen osastolle on rakennettu ITER:in huoltojärjestelmien eurooppalainen testauskeskus Divertor Test Platform 2 (DTP2). Siihen rakennetaan aidonkokoinen jäljennös neljäsosasta Tokamak-reaktoria, jossa testataan huoltorobotin toimintaa reaktoritoruksen sisällä. Projektin rahoitus tulee ITER-projektin lisäksi TEKESiltä ja VTT:ltä.


title: Ukaasi

text: Ukaasi (, sääntö, määräys). Ukaasi tarkoitti alun perin hallitsijan antamaa juridista käskyä tai lakia (edikti). Venäjällä perustuslaillisen hallintotavan kehittyessä ukaasit jäivät pääasiassa lakia selventävien asetuksien asemaan.


title: Ukaasi

text: 1990-luvun alussa Venäjän sekavassa hallinnollisessa tilanteessa presidentti Boris Jeltsin hallinnoi asioita usein presidentin asetuksin, ukaasein selvittääkseen tilanteita, mitkä olivat juuttuneet Venäjän valtakunnanduumaan.


title: Ukaasi

text: Suomen kielessä ukaasiksi kutsutaan alentavasti komentoa tai hallinnollista käskyksi ymmärrettyä ohjetta.


title: Kontinkangas

text: Kontinkangas on Oulun kaupunginosa, joka sijaitsee valtateiden 4 ja 22 liittymän koillispuolella, kaupungin keskustasta noin kaksi kilometriä itään.


title: Kontinkangas

text: Kontinkangas on pääosin työpaikka-aluetta ja vakituisia asukkaita siellä on vähän. Suuri osa asukkaista on alueen oppilaitoksissa opiskelevia nuoria. Kaupunginosan väkiluku on alle 700, mutta työpaikkoja Kontinkankaalla on yli 9 000. Suurin osa rakennuskannasta on koulutus-, tutkimus- ja terveyspalveluiden käyttöön tarkoitettuja rakennuksia. Alueella sijaitsevat muun muassa kaupunginsairaala ja Oulun yliopistollinen sairaala. Kontinkankaalla on Kastellin monitoimitalo, jossa on muun muassa peruskoulu ja kirjasto.


title: Kontinkangas

text: Kontinkankaan historiaan liittyy traaginen tapahtuma vuodelta 1916. Tällöin Kontinkankaan metsässä hirtettiin saksalaisia avustanut aktivisti Taavetti Lukkarinen. Tapahtuman muistoksi on oletetun hirttopuun ympärille tehty aitaus, johon on kaiverrettu suppea kuvaus tapahtumasta. Paikalle osoittaa viitta "Taavetti Lukkarisen hirttopuu". Vaikka Lukkarinen haudattiin teloituspaikalle, hänen ruumiinsa kaivettiin myöhemmin ylös ja haudattiin Intiön hautausmaalle. Kontinkangas rajautuu Raksilaan, Oulunsuuhun, Kaukovainioon ja Peltolaan.


title: Seela Sella

text:
Seela Maini Marjatta Sella (o.s. Virtanen, s. 30. joulukuuta 1936 Tampere) on suomalainen näyttelijä.
Sella valmistui Suomen teatterikoulusta vuonna 1959. Hän on esiintynyt yli 50 vuotta kestäneen uransa aikana muun muassa Turun ja Hämeenlinnan kaupunginteattereissa, Intimiteatterissa, Suomen Kansallisteatterissa, Tampereen Työväen Teatterissa, Tampereen Komediateatterissa ja Teatteri Jurkassa. Hän on pitänyt myös monologi-iltoja sekä laulu- ja lausuntailtoja aluksi yhdessä miehensä kanssa. Sella on nähty myös useissa suomalaisissa elokuvissa ja televisiosarjoissa. Lisäksi hän on myös lukenut useita äänikirjoja, kuten Aili Somersalon "Mestaritontun seikkailut".


title: Seela Sella

text: Sellan revyytä "Seela Sella seisaallaan" esitettiin Tampereen Työväen Teatterissa, Espoon Kaupunginteatterissa ja Turun Linnateatterissa. Vuonna 1978 valmistuneessa Pirkko Saision käsikirjoittamassa televisionäytelmässä "Elämänmeno" Sella näyttelee päähenkilön Eilan ystävätärtä Lempiä. Hella Wuolijoen alkuperäistekstiin perustuvassa televisionäytelmässä "Entäs nyt, Niskavuori?" (1987) hänellä on Martta Wareliuksen osa.


title: Seela Sella

text: Sella oli Aino Sibeliuksen roolissa Timo Koivusalon ohjaamassa "Sibelius"-elokuvassa 2003. Vuonna 2006 hän näytteli Koivusalon elokuvassa "Kalteva torni". Seela Sella on näytellyt Sylvi Kekkosta Paavo Haavikon televisiolle kirjoittamassa monologinäytelmässä "Sylvin kamari". Sella on myös dubannut useita Disneyn animaatioelokuvia ja televisiosarjoja, kuten "Mulan", "Keisarin uudet kuviot", "Ötökän elämää" ja "Ankronikka". Vuosina 2012–2014 hän näytteli tehtaan omistaja Irene Lehtosta Pirkko Saision draamasarjassa "Tehdas". Sella näytteli 2014 myös sarjassa "Ihan sama", jossa hänen roolinaan oli Helle Häviö. Hänet nähtiin vuonna 2017 Olgan roolissa televisioelokuvassa "Linnan juhlat".


title: Seela Sella

text: Sellalle on myönnetty Alfred Kordelinin säätiön tunnustuspalkinto vuonna 2000 ja näyttämötaiteen valtionpalkinto vuonna 2009. Vuonna 2007 Sella sai Jussi-patsaan sivuosastaan elokuvassa "Kalteva torni".


title: Seela Sella

text: Seela Sella kääntyi juutalaisuuteen solmiessaan avioliiton suomenjuutalaisen Elis Sellan kanssa. Selloilla on kaksi lasta, poika Ariel ja tytär Ilana.


title: Samoan maantiede

text: Tyynellä valtamerellä sijaitseva Samoan valtio koostuu kahdesta pää- ja seitsemästä pienemmästä saaresta. Pääsaaret ovat Upolu ja Savai'i. Niistä suurempi on Upolu, jolla elää lähes 75 % Samoan asukkaista. Samoan pääkaupunki on Apia, joka sijaitsee Upolun saarella. Samoan ilmasto on trooppinen ja sillä on 403 kilometriä rantaviivaa. Valtion maapinta-ala on 2 934 km.


title: Samoan maantiede

text: Samoassa on sadekausi marraskuusta huhtikuuhun. Maan korkein kohta on Mauga Silisili, joka on vajaat kaksi kilometriä merenpinnan yläpuolella. Samoalla sattuu toisinaan sykloneja.


title: Näytönsäästäjä

text: Näytönsäästäjä eli ruudunsäästäjä on tietokoneohjelma, joka käynnistyy itsestään, kun tietokonetta ei käytetä määriteltyyn aikaan. Näytönsäästäjä laittaa näytölle jotain liikkuvaa grafiikkaa tai jättää näytön mustaksi tai muuksi määritellyksi väriksi. Näytönsäästäjän tarkoitus on estää näytöllä pitkään seisovan liikkumattoman näkymän palaminen kiinni näyttöön.


title: Näytönsäästäjä

text: Varsinkin vanhoissa monitoreissa kuva paloi kiinni näyttöön, mikäli se pysyi liikkumattomana pitkiä aikoja. Nykyisissä monitoreissa ongelma ei ole enää yhtä suuri kuin aikaisemmin ja litteissä näytöissä ongelmaa ei pitäisi esiintyä lainkaan. Tämän vuoksi näytönsäästäjiä käytetään nykyään enemmän turvallisuus- ja viihdetarkoituksissa. Turvallisuustarkoitus toteutuu siten, että näytönsäästäjään voidaan laittaa salasana, jota ilman konetta ei voi käyttää. Tällöin, jos tietokone jää yksin pidemmäksi aikaa, ei kukaan paikalle saapuva voi käyttää sitä ilman salasanaa.


title: Näytönsäästäjä

text: Näytönsäästäjät alkoivat saada enemmän huomiota Windows-käyttöjärjestelmän suosion myötä 1990-luvun alussa. Windowsissa oli mukana muutamia näytönsäästäjiä, jotka piirsivät näytöllä kiitäviä tähtiä ja muita yksinkertaisia liikkuvia kuvioita. Pian alkoi ilmaantua kunnianhimoisempia näytönsäästäjiä ja lopulta niitä julkaistiin jopa kaupallisesti. Huomiota herätti Sierran tekemä "Johnny Castaway" -näytönsäästäjä, jossa autiolla saarella oleva mies kulutti aikaansa mitä erilaisimmissa puuhissa. CD-ROMin yleistyessä valmistettiin joitakin kaupallisia näytönsäästäjiä, jotka vaativat CD:n sisällä oloa toimiakseen. Viimeistään tässä vaiheessa näytönsäästäjät oli leimattu yleisesti turhanpäiväiseksi roskaksi. Näytönsäästäjiä tulee edelleen tunnetuimpien käyttöjärjestelmien mukana, vaikka niiden merkitys on vähentynyt.


title: Turkansaari

text: Turkansaari on Oulujoen saari Oulun kaupungin keskustasta noin kymmenen kilometriä itään Madekosken kaupunginosassa. Saaressa sijaitsee Turkansaaren ulkomuseo. Turkansaaren ulkomuseo kuuluu Museoviraston valtakunnallisesti merkittävien rakennettujen kulttuuriympäristöjen luetteloon.


title: Turkansaari

text: Museoalue on maalaiskulttuuria esittelevä ulkomuseoalue, joka koostuu yli 40 museorakennuksesta. Museoalueelle on siirretty ja entistetty useita vanhoja ja arvokkaita rakennuksia. Turkansaaren ulkomuseon toiminta painottuu kesäaikaan, jolloin museoalueen pohjoispäässä kasataan tervahauta, joka sytytetään juhannusaattona.


title: Turkansaari

text: Ulkomuseoalue sai alkunsa, kun Östen Elfving osti Raatinsaaressa varastona pidetyn Turkansaaren kirkon ja siirrätti sen takaisin entiselle paikalleen vuonna 1922. Myöhemmin Elfving hankki saareen muitakin rakennuksia, muun muassa Hietaniemen pappilan Ylitorniolta vuonna 1931. Elfvingin tytär Brita Helenius perusti yhdessä miehensä ja eräiden paikallisten maanviljelijöiden kanssa aluetta hoitamaan Turkansaaren säätiön, jolle Helenius lahjoitti saaren rakennuksineen huhtikuussa 1961. Säätiö rakennutti saaren vastakkaiselle rannalle tien ja sieltä ponttonisillan saareen vuonna 1964. 1960-luvulla saareen hankittiin aittoja, sauna, riihi, paja ja kesänavetta. Ylikärpän talo ostettiin alueelle vuonna 1970.


title: Turkansaari

text: Turkansaaren säätiö luovutti ulkomuseon Oulun kaupungille 1. tammikuuta 1989. Ulkomuseo on nykyisin osa Pohjois-Pohjanmaan museon toimintaa.


title: Suðuroy

text: Suðuroy on Färsaarten eteläisin saari. Se on pinta-alaltaan Färsaarten saarista neljänneksi suurin. Saaren pinta-ala on 165 neliökilometriä ja asukasluku noin 4 702 (2013). Sen suurin kaupunki on Tvøroyri.


title: Black Uhuru

text: Black Uhuru on reggaelauluyhtye, joka perustettiin Jamaikalla vuonna 1974. Sen alkuperäisjäsenet olivat Euvin "Don Carlos" Spencer, Rudolph "Garth" Dennis ja Derrick "Duckie" Simpson. Don Carlos ja Garth Dennis kuitenkin erosivat kokoonpanosta myöhemmin ja liittyivät Wailing Souls nimiseen yhtyeeseen.


title: Black Uhuru

text: Heidän tilallensa Black Uhuruun tulivat Michael Rose ja Errol "Jay" Wilson. Trio levytti ensimmäisen albuminsa "Love Crisis" vuonna 1977, joka julkaistiin myöhemmin uudelleen vuonna 1981 nimellä "Black Sounds of Freedom". Albumin tuottajana toimi Prince Jammy. Heidän taustayhtyeensä toimivat keskeisinä jäseninä rumpali Sly Dunbar ja basisti Robbie Shakespeare, paremmin tunnettuina taiteilijanimellä Sly & Robbie.


title: Black Uhuru

text: Vuonna 1981 Errol Wilsonin tilalle tuli Sandra "Puma" Jones, joka lisäsi yhtyeen soundiin erottuvuutta muista aikalaisyhtyeistä. Yhtye julkaisi 80-luvun alkupuolella suosituimmat albuminsa "Black Uhuru", "Red", "Tear it up", "Chill out" sekä "Anthem". Näistä viimeksi mainittu voitti Yhdysvalloissa Grammy-palkinnon vuonna 1985.


title: Black Uhuru

text: Palkinnon saamisen jälkeen Rose lähti bändistä sisäisten ristiriitojen vuoksi ja Junior Reid tuli hänen tilalleen vuoteen 1989 saakka. Puma Jones menehtyi vuonna 1990 syöpään.


title: Black Uhuru

text: Vuonna 1990 alkuperäisjäsenet Spencer, Dennis ja Simpson palasivat vielä yhteen tekemällä vielä muutamia albumeita sekä kiertuetta 90-luvun puoleen väliin saakka. Tämän jälkeen yhtyeeltä on vielä ilmestynyt kokoelmia, uudelleen julkaisuja, dub- versioita ja uusia miksauksia.


title: Black Uhuru

text:
Julkaisija: Hip-O Select,
Päivämäärä: 09.30.04'


title: Black Uhuru

text:
Julkaisija: Ras / Sanctuary,
Päivämäärä: 08.10.04


title: Black Uhuru

text:
Julkaisija: Mango,
Päivämäärä: 07.29.03


title: Black Uhuru

text:
Julkaisija: Island,
Päivämäärä: 07.29.03


title: Black Uhuru

text:
Julkaisija: Island Records,
Päivämäärä: 07.29.03


title: Black Uhuru

text:
Julkaisija: Island Records,
Päivämäärä: 08.13.02


title: Black Uhuru

text:
Julkaisija: Sanctuary,
Päivämäärä: 10.09.01


title: Black Uhuru

text:
Julkaisija: Dressed To Kill - (import),
Päivämäärä: 05.22.01


title: Black Uhuru

text:
Julkaisija: Island,
Päivämäärä: 02.27.01


title: Black Uhuru

text:
Julkaisija: Dressed to Kill,
Päivämäärä: 01.01.01


title: Black Uhuru

text:
Julkaisija: Tabou 1,
Päivämäärä: 06.27.00


title: Black Uhuru

text:
Julkaisija: Hip-O Records,
Päivämäärä: 03.14.00


title: Black Uhuru

text:
Julkaisija: Artists Only,
Päivämäärä: 04.20.99


title: Black Uhuru

text:
Julkaisija: Five Star General,
Päivämäärä: 10.13.98


title: Black Uhuru

text:
Julkaisija: RAS Records,
Päivämäärä: 06.24.97


title: Black Uhuru

text:
Julkaisija: Culture Press,
Päivämäärä: 01.01.94


title: Black Uhuru

text:
Julkaisija: Mesa/Bluemoon,
Päivämäärä: 01.01.94


title: Black Uhuru

text:
Julkaisija: Mango,
Päivämäärä: 09.21.93


title: Black Uhuru

text: Päivämäärä: 06.08.93


title: Black Uhuru

text:
Julkaisija: Mesa/Bluemoon,
Päivämäärä: 01.01.93


title: Black Uhuru

text:
Julkaisija: Mesa/Bluemoon,
Päivämäärä: 07.02.92


title: Black Uhuru

text:
Julkaisija: Mesa/Bluemoon,
Päivämäärä: 01.01.92


title: Black Uhuru

text: Päivämäärä: 06.01.91


title: Black Uhuru

text:
Julkaisija: Sonic Sounds,
Päivämäärä: 01.01.91


title: Black Uhuru

text:
Julkaisija: Mesa/Bluemoon,
Päivämäärä: 01.01.91


title: Black Uhuru

text:
Julkaisija: Rhino Records,
Päivämäärä: 01.01.90


title: Black Uhuru

text:
Julkaisija: Mesa/Bluemoon,
Päivämäärä: 01.01.90


title: Black Uhuru

text:
Julkaisija: Rohit Records,
Päivämäärä: 01.01.88


title: Black Uhuru

text:
Julkaisija: RAS Records,
Päivämäärä: 01.01.87


title: Black Uhuru

text:
Julkaisija: RAS Records,
Päivämäärä: 01.01.86


title: Black Uhuru

text:
Julkaisija: Palm,
Päivämäärä: 01.01.85


title: Black Uhuru

text:
Julkaisija: Palm,
Päivämäärä: 01.01.84


title: Black Uhuru

text:
Julkaisija: Mango,
Päivämäärä: 09.01.83


title: Black Uhuru

text:
Julkaisija: Palm,
Päivämäärä: 12.01.82


title: Black Uhuru

text:
Julkaisija: Mango,
Päivämäärä: 01.01.82


title: Black Uhuru

text:
Julkaisija: Shanachie Records,
Päivämäärä: 01.01.81


title: Black Uhuru

text:
Julkaisija: Mango,
Päivämäärä: 01.01.81


title: Black Uhuru

text: Päivämäärä: 01.01.81


title: Black Uhuru

text:
Julkaisija: Heartbeat,
Päivämäärä: 01.01.81


title: Black Uhuru

text:
Julkaisija: Mango,
Päivämäärä: 01.01.80


title: Black Uhuru

text: Päivämäärä: 01.01.79


title: Black Uhuru

text: Päivämäärä: 01.01.77


title: Cassius Chaerea

text: Gaius Cassius Chaerea (kuoli 41) oli roomalainen sotilas. Hän aloitti uransa legioonalaisena jo Augustuksen aikana ja oli keisari Caligulan aikana pretoriaanikaartin tribuuni. Caligula pilkkasi Chaereaa, koska hän piti tätä naisellisena. Chaerea muodosti muiden pretoriaanikaartin upseerien kanssa salaliiton, johon osallistui myös senaatin ja ritarisäädyn jäseniä. Chaerea ja muut salaliittolaiset murhasivat Caligulan, kun tämä oli siirtymässä katettua käytävää pitkin palatsiinsa lounastauolle teatterinäytöksen jälkeen 24. tammikuuta 41. Caligulan seuraaja Claudius antoi teloittaa Chaerean.


title: Daniel Radcliffe

text:
Daniel Jacob Radcliffe (s. 23. heinäkuuta 1989 Lontoo, Englanti) on englantilainen näyttelijä, joka
tuli tunnetuksi roolistaan Harry Potterina J. K. Rowlingin kirjoihin perustuvassa elokuvasarjassa. Hän näytteli kahdeksassa "Potter"-elokuvassa yhdessä Rupert Grintin ja Emma Watsonin kanssa. Radcliffe sai roolistaan maailmanlaajuista mainetta, palkintoja ja yli 30 miljoonaa puntaa.


title: Daniel Radcliffe

text: "Potterin" lisäksi Radcliffe on näytellyt muun muassa elokuvissa "The Woman in Black" (2012), "Kill Your Darlings" (2013), Suuri puhallus 2 (2016) ja "Horns" (2013). Hän on myös esiintynyt teatterissa näytelmissä "Equus" (2007–2009), "How to Succeed in Business Without Really Trying" (2011–2012) ja "The Cripple of Irishman" (2013–2014).


title: Daniel Radcliffe

text: Radcliffe syntyi Lontoossa, Englannissa 23. heinäkuuta 1989. Hän on kirjallisuusagentti Alan Radcliffen ja roolittaja Marcia Greshamin ainoa lapsi. Hänen isänsä tulee työväenluokkaistaustaisesta protestanttisesta perheestä Pohjois-Irlannista. Hänen äitinsä on juutalainen; hän syntyi Etelä-Afrikassa ja varttui Essexissä. Radcliffen äidin perhe oli alun perin kotoisin Puolasta ja Venäjältä. Radcliffen vanhemmat ovat molemmat olleet näyttelijöitä nuoruudessaan.


title: Daniel Radcliffe

text: Radcliffe ilmaisi ensi kerran halunsa näytellä ollessaan 5-vuotias. Hän näytteli ensi kerran kymmenvuotiaana joulukuussa 1999 ilmestyneessä BBC:n kaksiosaisessa televisioelokuvassa "David Copperfield", joka perustuu Charles Dickensin romaaniin. Radcliffe kävi kahta pelkille pojille tarkoitettua yksityiskoulua. Kouluelämä muuttui hankalaksi ensimmäisen "Harry Potter" -elokuvan julkaisun jälkeen, kun toiset oppilaat alkoivat härnätä häntä. Kun hänen näyttelijänuransa alkoi käydä aikaa vieväksi, Radcliffe jatkoi opiskeluaan kuvauspaikoilla käyvien opettajien avulla. Hän on myöntänyt ettei ollut kovin hyvä koulussa kokien koulutyön ”hyvin vaikeaksi.” Radcliffe sai parhaat arvosanat kolmesta aineesta A-tason loppukokeissa vuonna 2006. Tästä huolimatta hän ei pyrkinyt jatkamaan opintojaan collegessa tai yliopistossa.


title: Daniel Radcliffe

text: Vuonna 2000 tuottaja David Heymanin Harry Potter -elokuvahanke oli pulassa, sillä kuvaukset oli määrä aloittaa kolmen kuukauden päästä, mutta sopivaa pääosanäyttelijää ei ollut vieläkään löytynyt. Kun hän ja käsikirjoittaja Steve Kloves menivät eräänä iltana katsomaan yhdessä "Kiviä taskussa" -näytelmää, hän tapasi teatterissa tuttavansa Alan Radcliffen. Heyman kiinnitti huomiota tämän poikaan Danieliin ja oli näytelmän jälkeen aikeissa kysyä, haluaisiko tämä hakea Harryn rooliin, mutta perhe oli jo ehtinyt lähteä. Seuraavana päivänä Heyman soitti Alanille ja kysyi, olisiko Daniel mahdollisesti kiinnostunut roolista. Hän sai kuulla, että ohjaaja Chris Columbus oli jo nähnyt Radcliffen televisioelokuvassa "David Copperfield" ja kutsunut koekuvauksiin, mutta vanhemmat olivat silloin kieltäytyneet. Tällä kertaa he kuitenkin myöntyivät. Saman vuoden elokuussa, usean koe-esiintymisen jälkeen, Radcliffe valittiin Harryn rooliin. Myös kirjailija Rowling arvosti näyttelijävalintaa: "Nähtyäni Dan Radcliffen koekuvauksessa en olisi voinut kuvitella, että Chris Columbus olisi voinut löytää parempaa Harrya." Vuonna 2001 Daniel näytteli Harry Potteria elokuvassa "Harry Potter ja viisasten kivi".


title: Daniel Radcliffe

text: Radcliffe esiintyy myös kaikissa Harry Potter -sarjan myöhemmissä osissa: "Harry Potter ja salaisuuksien kammio" (2002), "Harry Potter ja Azkabanin vanki" (2004), "Harry Potter ja liekehtivä pikari" (2005), "Harry Potter ja Feeniksin kilta" (2007), "Harry Potter ja puoliverinen prinssi" (2009), "Harry Potter ja kuoleman varjelukset, osa 1" (2010) ja "Harry Potter ja kuoleman varjelukset, osa 2" (2011). Elokuvat ovat tuottaneet huipputuloja joka puolella maailmaa.


title: Daniel Radcliffe

text: Vuonna 2002 Daniel esiintyi West Endillä näytelmässä "The Play What I Wrote", jonka ohjasi Kenneth Branagh. Vuonna 2006 hän esiintyi televisiosarjassa nimeltä "Extras", jossa hänen roolihahmonsa oli parodia hänestä itsestään. December Boys -elokuvassa Daniel otti roolin, koska halusi esittää välillä sivuhenkilöä päähenkilön sijaan. Kyseinen elokuva filmattiin kuudessa viikossa, ja se julkaistiin Pohjois-Amerikassa 14. syyskuuta 2007. Seuraavaksi Daniel esiintyi 27. helmikuuta 2007 Peter Shafferin näytelmässä "Equus" ja esitti Alan Strang'ia, tallipoikaa, jolla on pakkomielle hevosiin. Rooli herätti jo ennen ensi-iltaansa suurta kiinnostusta medioissa, lähinnä koska Daniel esiintyi eräässä kohtauksessa alasti. Danielin esiintyminen sai paljon myönteistä palautetta, koska kriitikot vaikuttuivat hänen eläytymisestään. Näytelmän lipputulot tuottivat noin 2 miljoonaa puntaa. Danielin viimeinen esiintyminen "Equus"-näytelmässä oli 9. kesäkuuta 2007. Tuotanto muutti näytelmän Broadwaylle New Yorkiin, jossa sen ensi-ilta oli 25. syyskuuta 2008, ja Daniel oli jälleen Alan Strangin roolissa.


title: Daniel Radcliffe

text: Kesän 2007 aikana Daniel kuvasi ITV:n draaman "Poikani Jack", joka perustuu Rudyard Kiplingin runoon. Elokuvan ensi-ilta oli Isossa-Britanniassa Veteraanien päivänä ja USA:ssa 20. huhtikuuta 2008. Elokuvassa Daniel esittää Jack Kiplingiä, I maailmansodan aikaista sotilasta ja Rudyard Kiplingin poikaa. Daniel sanoi roolistaan: "Monelle minun ikäiselleni ihmiselle ensimmäinen maailmansota on vain historiaa. Mutta olen aina ollut kiinnostunut aiheesta ja mielestäni se on yhtä ajankohtainen kuin aina."


title: Daniel Radcliffe

text: 16 vuoden iässä Danielista oli tullut nuorin ei-kuninkaallinen, jolla on ikinä ollut kuva Britain's National Portrait Galleryssa. 9. heinäkuuta 2007 Daniel ja hänen Harry Potter -vastanäyttelijänsä Rupert Grint ja Emma Watson jättivät käsiensä, jalkojensa ja taikasauvojensa jäljet Grauman's Chinese Theaterin eteen Hollywoodissa. 28. joulukuuta 2007 New York Times kertoi, että Daniel esittää journalisti Dan Eldonia tulevassa elokuvassa "Journalist". Eldonin äiti, Kathy, valitsi henkilökohtaisesti Danielin useiden näyttelijöiden joukosta.


title: Daniel Radcliffe

text: Daniel kävi Sussex House School -nimistä poikakoulua ja City of London Schoolia. Hän ansaitsi A-arvosanan (vastaa Suomessa 10) kolmessa AS-tasossa vuonna 2006 mutta päätti sen jälkeen pitää taukoa opiskelusta.


title: Daniel Radcliffe

text: Daniel on sanonut olevansa ateisti ja samalla myös "erittäin ylpeä juutalaisuudestaan". Hän soittaa bassokitaraa (häntä opetti Gary Oldman, joka näytteli Sirius Mustaa Harry Potter -elokuvissa) ja hän onkin punk- ja rockmusiikin ystävä; hän ihailee mm. Sex Pistolsia, Arctic Monkeysia ja Hard-Fia sekä Jack Penatea ja Kate Nashia. Hänen lempibändinsä on The Hold Steady. Hän on myös lontoolaisen jalkapallojoukkue Fulham FC:n kannattaja.


title: Daniel Radcliffe

text: Daniel oli vuonna 2006 "Sunday Timesin" rikkaiden henkilöiden listalla, jossa hänen omaisuutensa arvioitiin olevan noin 14 miljoonan punnan arvoinen, mikä teki hänestä Yhdistyneen kuningaskunnan rikkaimman nuoren. Vuonna 2007 hän oli jälleen samalla listalla, tällöin sijalla 33 noin 17 miljoonan punnan omaisuudella. Hänen on arvioitu ansainneen noin 250 000 puntaa ensimmäisestä Potter-elokuvasta ja noin 5,6 miljoonaa neljännestä Potter-elokuvasta. Varakkuudestaan huolimatta Daniel on sanonut, ettei hänellä ole kallis maku. Hän sanoo tuhlaavansa eniten rahaa kirjoihin, koska lukee paljon. Daniel on tukenut myös lukuisia hyväntekeväisyyskohteita mm. Demelza House -lastensairaalaa Sittinbournessa, Kentissä, jonne myös fanit voivat tehdä lahjoituksia Danielin syntymäpäivälahjan muodossa. Helmikuussa 2005 Daniel huutokauppasi allekirjoittamansa "Hogwarts Crew" -T-paidan auttaakseen tsunamin uhreja.


title: Daniel Radcliffe

text: Hän on lehtihaastattelussa julkisesti myöntänyt kärsivänsä alkoholiongelmasta ja lopettaneensa juomisen "Harry Potter ja kuoleman varjelukset, osa 2" -elokuvan kuvausten jälkeen.


Daniel Radcliffe


title: Kaijonharju

text: Kaijonharju on yksi Oulun kaupunginosista. Se sijaitsee Kuivasjärven (kaupunginosa ja järvi) eteläpuolella, ja Linnanmaan kaupunginosan itäpuolella, lähellä Oulun yliopistoa. Matkaa eteläpuolelle jäävään Oulun keskustaan on noin kuusi kilometriä.


title: Kaijonharju

text: Kaijonharju kuului aiemmin Linnanmaan ohella Kuivasjärven alueeseen. Kuivasjärvi kuului ensin Haukiputaan kuntaan mutta liitettiin osaksi Oulun kaupunkia vuonna 1961. Jatkosodan aikana Kaijonharjun alue toimi saksalaisten sotilaiden harjoitusalueena, josta muistona on juoksuhautojen jäänteitä Alakyläntien ja Kauppaporvarintien välisessä metsässä, sekä sotilaiden tekemä reliefi ja kaiverrukset kivessä, joka sijaitsee Kalevalantien päässä olevassa liikenneympyrässä.


title: Kaijonharju

text: Nimensä Kaijonharju on saanut pienen hiekkaisen harjun mukaan, joka sijaitsi Kuivasjärven eteläpuolella nykyisen Kaitoväylän paikkeilla. Viime sotien jälkeen se kuljetettiin rakennustarpeisiin Ouluun. Harjua on näkyvissä enää Kaijonharjuntien seutuvilla.


title: Kaijonharju

text: Nykyisen Kaijonharjun alueen kehitys alkoi 1970–1980-luvuilla, jolloin alueelle pystytettiin useita kerrostaloja. Tuona aikana Oulun väestön arvioitiin kasvavan 2000-luvulle mennessä niin voimakkaasti, että lisäasuntojen tarpeen arveltiin edellyttävän suuren jumbolähiön rakentamista suolle, kauas kaupungin keskustasta. Alueen asukkaille oli jo 1970-luvun lopulla ominaista yhteistyökyky ja asukastoimintaa syntyi jo silloin ns. asukastoimikunnan nimellä, jolloin vasta Tuulikintielle oli rakennettu talot ja Tapiontiellä oli vain kaksi kerrostaloa. Yhteistyötä tehtiin Kuivasjärven Pienkiinteistöyhdistyksen kanssa. Asukastoimikunta kutsuttiin mukaan alueen suunnitteluunkin, jota toimintaa kaupungin puolesta hoiti arkkitehti Eija Salmi. Kuivasjärven rantaa haluttiin suojella liian raskaalta kaavoitukselta ja siinä onnistuttiinkin osittain. Kuitenkin Kaijonharjusta muotoutui aivan tyypillinen oululainen lähiö.


title: Kaijonharju

text: Kaijonharjussa sijaitsee myös vuonna 1993 rakennettu Teekkaritalo. Taloa vuokrataan kokous- ja juhlakäyttöön myös muille tahoille.


title: Kaijonharju

text: Kaijonharju on laajentunut 1990-luvun lopulla voimakkaasti sekä pohjoiseen kohti Kuivasjärveä, että itään. Myös Kaijonharjun keskus on kehittynyt voimakkaasti, ja nykyisin alueella on useita kauppaliikkeitä sekä hyvin kattavat peruspalvelut, mm. kirjasto, nuorisotalo, kaksi päiväkotia, terveyskeskus, 1-9-luokkien koulu ja lukio. Osa kerrostaloasunnoista on tarkoitettu yliopisto-opiskelijoille, mutta varsinkin Kaijonharjun itäosan kerrostaloasunnot on tarkoitettu pääasiassa omistus- tai osaomistusasunnoiksi. Kaijonharjussa toimi vuoteen 2006 saakka myös Oulun ainoa lähipoliisi, joka oli perustettu vuonna 1998 osana valtakunnallista kokeilua.


title: Kuivasjärvi

text: Kuivasjärvi on luonnonläheinen lähiökaupunginosa Oulun pohjoisreunalla, samannimisen järven pohjoisrannalla noin seitsemän kilometrin päässä keskustasta.


title: Kuivasjärvi

text: Alue liitettiin Oulun kaupunkiin vuonna 1961 Haukiputaan kunnasta. Perusteena olivat kuivasjärveläisten huonot liikenneyhteydet Haukiputaan kuntakeskukseen, ja lisäksi monet kuivasjärveläiset kävivät töissä Oulun kaupungin alueella. Alue oli pitkään kaavoituskiellossa, mutta kaavan valmistuttua 1980-luvulla rakennettiin suuri osa asuntoalueesta. Vanhan Kuivasjärven alueita ovat Ahvenoja ja Oinaansuo, ja 2000-luvun alkupuolella rakennettu, pohjoisessa Oinaansuon takana oleva Jylkynkangas. Vuonna 2004 käynnistyi myös järven ja valtatien 4 väliin sijoittuvan Kuivasrannan lähiöalueen kehitys. Kuivasranta kuuluu kaupunginosajaossa Ritaharjun kaupunginosaan.


title: Kuivasjärvi

text: Kuivasjärven alueella suositaan pientalo- ja rivitaloasumista. Julkisen liikenteen yhteydet keskustaan ovat etäisyyteen nähden kohtalaiset.


title: Lítla Dímun

text: Lítla Dímun on saari Färsaarilla. Se sijaitsee Suðuroyn ja Stóra Dímunin saarten välissä. Lítla Dímun on Färsaarten 18 pääsaaresta pienin. Sen pinta-ala on alle yksi neliökilometri. Saarella on vuori Slættirnir (414 m). Lítla Dímunissa ei ole vakituista ihmisasutusta.


title: Atlantis FC

text: Atlantis FC on helsinkiläinen jalkapalloseura, jonka edustusjoukkue pelaa kaudella 2018 Kolmosessa. Seura perustettiin vuonna 1980 nimellä FC Norssi. Vuonna 1995 Johanneksen Dynamo yhdistyi Kakkoseen nousseeseen FC Norssiin, ja seuran nimeksi vaihtui muusikkolegenda Gösta Sundqvistin ideoima Atlantis FC. Edustusjoukkue pelasi Veikkausliigassa kaudella 2001, mutta ajautui kauden jälkeen konkurssiin ja jatkoi toimintaansa Kakkosesta. Vuosina 2005−2009 Atlantis pelasi Ykkösessä.


title: Atlantis FC

text: Atlantiksen junioritoiminta keskittyy Pohjois- ja Itä-Helsinkiin. Atlantis tunnetaan monikulttuurisena seurana, ja monet edustusjoukkueenkin pelaajat ovat maahanmuuttajataustaisia. Seura tekee yhteistyötä monikulttuurisen liikunnan kattojärjestö Liikkukaa – Sports for all ry:n kanssa ja on osallistunut mm. FARE:n ("Football Against Racism in Europe") ja UEFA:n toteuttamiin rasisminvastaisiin kampanjoihin.


title: Atlantis FC

text: Atlantis FC:n nimellä seura on pelannut syksystä 1995, kun Kakkoseen edellisen kauden jälkeen noussut "FC Norssi" sekä "Johanneksen Dynamo" yhdistyivät. Yhdistymisen tärkeänä taustahahmona oli Johanneksen Dynamon perustaja, Leevi and the Leavingsista tuttu muusikko Gösta Sundqvist, joka myös keksi uudelle seuralle nimen. Sundqvist toimi aktiivisena taustahahmona uudessa seurassa sen alkuaikoina, mutta vetäytyi vähitellen sivuun toiminnasta.


title: Atlantis FC

text: Joukkue aloitti pelaamisen kaudella 1996 Kakkosesta. Kaudella 1997 se voitti Kakkosen etelälohkon ja nousi sarjaporrasta ylöspäin. Vuonna 1999 Atlantis voitti Ykkösen ylemmän loppusarjan ja eteni Veikkausliigan karsintoihin, mutta tuolloin vielä Vaasan Palloseura oli vahvempi. Vuotta myöhemmin Atlantis kuitenkin pudotti liigakarsinnoissa Turun Palloseuran ja nousi liigaan kaudeksi 2001. Atlantis pelasi Veikkausliigan kauden 2001 kotiottelunsa vastavalmistuneella Myyrmäen jalkapallostadionilla Vantaalla. Joukkue sijoittui sarjassa seitsemänneksi ja voitti Suomen Cupin.


title: Atlantis FC

text: Helmikuussa 2002 Atlantiksen edustusjoukkueen toiminnasta vastannut Atlantis FC Oy ajautui konkurssiin, ja Atlantiksen liigapaikka kaudelle 2002 siirrettiin uudelle vantaalaisseura AC Allianssille. Seuran reservijoukkue "Atlantis Akatemia" jatkoi kuitenkin toimintaansa Kakkosessa, johon se oli noussut edellisen kauden jälkeen. Vuonna 2003 reservijoukkue sai jälleen oikeuden käyttää Atlantis FC -nimeä, ja kaudeksi 2005 joukkue nousi Ykköseen. Kauden 2006 päätteeksi Atlantis jäi vain askeleen päähän Veikkausliiganoususta, kun se hävisi päätöskierroksen vierasottelun AC Oulua vastaan 2-0. Paikan vei lopulta viiden pisteen erolla AC Oulu, ja Atlantis sijoittui kolmanneksi. Kauden 2009 jälkeen Atlantis putosi Kakkoseen, jossa se on pelannut siitä lähtien. Kaudella 2013 joukkue sijoittui kolmanneksi Kakkosen itälohkossa. Atlantiksen Sakari Tukiainen saavutti Kakkosen maaliennätyksen 40 maalia kaudella 2014 joukkueen voittaessa itälohkon. Kaksiosaisessa nousukarsinnassa Ykköseen Atlantis kuitenkin hävisi Ekenäs IF:lle yhteismaalein 4–6.


title: Atlantis FC

text: Vuonna 2016 Atlantis tuomittiin Helsingin käräjäoikeudessa maksamaan ulkomaalaiselle pelaajalleen takautuvasti asianmukainen palkka luontoisetuineen. Atlantis hankki pelaajan vuonna 2014 ja kuukausipalkaksi luvattiin vain 200 euroa, jota tämä luuli normaaliksi palkaksi jalkapalloilijalle kakkosdivisioonassa Suomessa. Seura lupasi myös auttaa pelaajaa oleskeluluvan saamisessa. Seura kuitenkin jätti välillä palkan maksamatta ja antoi varoituksen pelaajalle, jos tämä kyseli palkkansa perään. Samalla kaudella joukkueen neljän hollantilaispelaajan epäiltiin syyllistyneen ottelumanipulointiin. Veikkaus poisti Atlantiksen vedonlyöntilistoiltaan elokuun lopussa. Kauden päätteeksi Atlantis putosi Kolmoseen.


title: Atlantis FC

text: Kolmosen kaudella 2017 Atlantikselle langetettiin 12 sarjapisteen rangaistus, koska Suomen Palloliiton ja Suomen urheilun eettisen keskuksen mukaan vedonlyöntimanipulaatioista vankeuteen tuomittu Wilson Raj Perumal oli yrittänyt edellisenä vuonna ostaa Atlantiksessa määräysvallan 200 000 eurolla. Atlantiksen varapuheenjohtaja Markku Ritala sai 12 kuukauden toimitsijakiellon. SUEKin tutkinnanjohtaja Jouko Ikosen mukaan Perumal myönsi hankkineensa edelliskaudella seuraan ottelumanipuloinnista epäillyt hollantilaispelaajat. Perumal esiintyi neuvotteluissa Atlantiksen kanssa peitenimellä Mohd Hasan ja väitti edustavansa Master Sports -nimistä yritystä. Kauppa raukesi, kun Atlantis ei onnistunut säilymään Kakkosessa. Selvityksessä ei onnistuttu saamaan täyttä varmuutta siitä, oliko jo kauden 2016 otteluita manipuloitu. Jouko Ikosen mukaan todennäköisesti manipulointi olisi tapahtunut kaudella 2017, jos kauppa olisi toteutunut.


title: Atlantis FC

text: Atlantis pelaa kotiottelunsa kaudella 2018 Pukinmäen liikuntapuistossa.


title: Stóra Dímun

text: Stóra Dímun on saari Färsaarilla. Sen pinta-ala on 2,5 neliökilometriä. Tällä hetkellä saarella elää vain yhdeksän ihmistä (2013). Stóra Dímunissa on kaksi vuorta: Høgoyggj (396 m) ja Klettarnir (308 m). Saari on Färsaarten saarista pinta-alaltaan kolmanneksi pienin. Saari sijaitsee Sandoyn, Suðuroyn ja asumattoman Lítla Dímunin lähellä.


title: Stóra Dímun

text: Suomalainen runoilija Pentti Saarikoski on kirjoittanut saaresta runon.


title: Callinicumin taistelu

text: Callinicumin taistelu käytiin 19. huhtikuuta 531 Itä-Rooman ja sassanidien Persian joukkojen välillä lähellä Callinicumin kaupunkia (nykyinen Rakka Syyriassa) Eufratjoen varrella. Taistelussa Azarethesin johtamat persialaiset kukistivat itäroomalaisen sotapäällikkö Belisariuksen johtaman armeijan.


title: Callinicumin taistelu

text: Itä-Rooman valtakunta ja sassanidien Persia olivat vuodesta 527 käyneet sotaa Iberian ja Mesopotamian hallinnasta. Persialaiset olivat voittaneet aluksi useita taisteluita, kunnes itäroomalainen sotapäällikkö Belisarius kukisti Persian armeijan Daran taistelussa. Vuoden 531 alussa persialaiset päättivät tehdä yllätyshyökkäyksen Eufratin eteläosaan. Persialaiset ryöstelivät roomalaisaluetta ja yrittivät sitten palata takaisin omalle puolelleen. Belisariuksen armeija sai kuitenkin heidät kiinni pääsiäisenä 531. Aikalaishistorioitsija Prokopioksen mukaan Belisarius ei olisi halunnut taistella, mutta taipui lopulta sotilaidensa painostuksesta.


title: Callinicumin taistelu

text: Alivoimasta huolimatta persialaiset mursivat roomalaisten oikean siiven läpi ja ajoivat vihollisen pakosalle. Pieni joukko roomalaista jalkaväkeä onnistui kuitenkin suojaamaan armeijan vetäytymistä Eufratin yli persialaisten perääntymiseen asti. Taistelun jälkeen Itä-Rooman keisari Justinianus I nimitti Constantioluksen tutkimaan Belisariuksen toimintaa, mutta lopulta syytteistä luovuttiin. Belisarius joutui kuitenkin luopumaan virastaan, ja hänet kutsuttiin takaisin Konstantinopoliin. Itä-Rooma ja Persia solmivat rauhan vuonna 532.


title: Callinicumin taistelu

text: Itä-Rooma ja sassanidien Persia olivat olleet sodassa vuodesta 527. Sodan syitä olivat muun muassa Persian kuninkaan Kavadhin yritys käännyttää väkisin Iberian kuningaskunnan kristittyjä zarathustralaisuuteen. Iberialaiset kapinoivat persialaisia vastaan ja pyysivät apua Itä-Rooman keisarilta Justinukselta, joka lupasi auttaa heitä. Samaan aikaan Itä-Rooman ja Persian välejä hiersi kiista kuningas Kavadhin pojan Khosraun adoptiosta. Kavadh oli pyytänyt Justinusta adoptoimaan Khosraun ja varmistamaan tämän pääsyn Persian valtaistuimelle isänsä kuoleman jälkeen. Suunnitelma kuitenkin kaatui Justinuksen neuvonantajien vastustukseen, koska roomalaiset pelkäsivät, että Khosrau olisi voinut vaatia Itä-Rooman valtaistuinta itselleen. Sen sijaan roomalaiset ehdottivat, että Khosrau adoptoitaisiin rajoitettuun germaaniseen tapaan, mistä persialaiset loukkaantuivat.


title: Callinicumin taistelu

text: Persialaiset menestyivät sodassa aluksi hyvin: he valtasivat Iberian ja torjuivat roomalaisten sotapäälliköiden Sittaan ja Belisariuksen hyökkäyksen Persarmeniaan. Keisari Justinuksen kuoltua elokuussa 527 keisariksi nousi Justinianus I. Roomalaiset yrittivät rakentaa linnoituksen Thannurikseen Nisibiksen eteläpuolelle, mutta persialaiset toivat armeijansa paikalle ja kukistivat roomalaiset. Tämän jälkeen roomalaiset yrittivät rakentaa uuden linnoituksen Minduokseen Nisibiksen pohjoispuolelle, mutta kärsivät jälleen tappion. Vuosi 529 kului rauhanneuvotteluiden merkeissä, ja samana vuonna Justinianus nimitti sotapäällikkö Belisariuksen valtakunnan itäisten joukkojen ylipäällikköksi, magister militum per Orientemiksi. Belisarius sai tehtäväkseen valmistella hyökkäystä Persiaa vastaan ja eteni armeijansa kanssa Daraan. Hän sai seurakseen magister officiorum Hermogeneen, jonka oli määrä auttaa joukkojen organisoinnissa. Persialaiset lähettivät kuitenkin armeijansa paikalle kesällä 530. Seuranneessa taistelussa Belisarius ja Hermogenes saivat merkittävän voiton Persian armeijasta. Taistelun jälkeen persialaiset hyökkäsivät roomalaisten hallitsemaan Armeniaan mutta kärsivät tappion Satalan taistelussa Sittasta ja Dorotheosta vastaan.


title: Callinicumin taistelu

text: Vuoden 531 alussa persialaisten komentaja Azarethes noudatti arabiliittolaistensa lakhmidien neuvoa ja teki yllätyshyökkäyksen Eufratin eteläpuolella, kauaksi niiltä alueilta, joihin taistelut olivat keskittyneet. Aikalaishistorioitsija Prokopioksen mukaan tämä oli ensimmäinen kerta, kun persialaiset olivat hyökänneet tältä suunnalta. Azarethesin armeijaan kuului 15 000 ratsumiestä, mukana lakhmidien kuningas al-Mundhirin johtamat 5 000 miestä. Hyökkäys yllätti Belisariuksen, eikä hän aluksi ollut varma, oliko kyseessä vain harhautus vai täysimittainen invaasio. Emmittyään hetken Belisarius jätti varuskuntia Mesopotamian kaupunkeihin ja lähti marssimaan Eufratin yli persialaisia vastaan. Persialaiset ryöstelivät roomalaisten Eufratensiksen ja Syyrian provinsseja, mutta heidän etenemisensä pysähtyi Belisariuksen joukkojen saavuttua Khalkikseen. Daran taistelun jälkeen Konstantinopoliin palannut Hermogenes lähetettiin vahvistusten kanssa takaisin itään, ja hänen joukkonsa liittyivät Belisariuksen armeijaan Barbalissoksessa. Vaikka Belisarius oli käskenyt joukkojaan välttämään taistelua vihollisen kanssa, oli hunnikomentaja Sunicas hyökännyt oma-aloitteisesti ruoankeruussa olleen persialaisjoukon kimppuun. Belisarius oli suuttunut tästä, mutta Hermogenes sai miehet sopimaan riitansa. Belisariuksella oli komennossaan jalka- ja ratsuväestä koostuva 25 000 miehen armeija, johon kuului kuninkaansa al-Harithin (tai Arethas kreikkalaisittain) johtamat 5 000 ghassanidia.


title: Callinicumin taistelu

text: Nähdessään roomalaisten suuremman armeijan lähestyvän Azarethes päätti perääntyä kohti Persian rajaa. Belisariuksen joukot seurasivat päivämarssin verran perässä ja käyttivät hyväkseen persialaisten hylkäämiä leirejä. Vaikka persialaisilla oli vain ratsuväkeä, ryöstösaaliit ja vangit hidastivat heidän matkantekoaan. Lopulta roomalaiset tavoittivat Persian armeijan pääsiäistä edeltävänä päivänä 18. huhtikuuta 531 lähellä Callinicumin kaupunkia (nykyinen Rakka Syyriassa) Eufratjoen varrella. Prokopioksen mukaan Belisarius ei olisi halunnut taistella, koska persialaiset olivat jo perääntymässä omalle puolelleen ja koska taistelu pääsiäisenä olisi ollut epäkunnioittavaa Jumalaa kohtaan. Lisäksi sotilaiden olisi pitänyt paastota pääsiäisenä, ja he olisivat siten olleet liian voimattomamia taistelemaan. Hermogenes oli samaa mieltä, mutta sotilaat eivät kuitenkaan halunneet päästää persialaisia pakenemaan tai vaihtoehtoisesti jatkamaan takaa-ajoa autiolle erämaalle, missä joukkojen olisi ollut vaikea löytää itselleen ruokaa. Sotilaiden painostuksesta Belisariuksen oli lopulta myönnyttävä, ja roomalaiset valmistautuivat taisteluun.


title: Callinicumin taistelu

text: Belisarius järjesti joukkonsa taisteluun aamulla 19. huhtikuuta 531. Roomalaisten vasenta sivustaa suojasi Eufratjoki, ja oikealla maasto nousi loivasti ylöspäin. Rooman armeija järjestettiin yhteen taistelulinjaan. Vasemmalla siivellä oli jalkaväki, jota komensi Justinianuksen henkivartiokaartin sotilas Petrus. Heidän oikealla puolellaan oli Belisariuksen komennossa roomalainen ratsuväki, ja hänen oikealla puolellaan Simmasin ja Sunicasin johtama hunniratsuväki. Sitten tulivat Ascanin johtama yksikkö roomalaista ratsuväkeä ja vastavärvätty ainakin 2 000 miehen vahvuinen lykaonialainen jalkaväki, joista Prokopioksen mukaan osa oli värvätty myös Isauriasta Vähästä-Aasiasta. Heidän komentajistaan ei ole varmaa tietoa. Prokopioksen mukaan lykaonialaiset olivat sotaretken alussa Longinoksen ja Stefanakioksen komennossa, mutta ei tiedetä, komensivatko he lykaonialaisia myös Callinicumissa. Prokopioksen mukaan lykaonialaisten komentajat kuolivat Callinicumin taistelussa, mutta hän ei kuitenkaan nimeä heitä. Aikalaiskronikoitsija Johannes Malalaksen mukaan Stefanakios kuoli taistelussa, mutta hän ei yhdistä tätä lykaonialaisiin. Sen sijaan Malalaksen mukaan lykaonialaisia johtivat Dorotheos ja Mamas. Longinos mainitaan myöhemmin Belisariuksen henkivartijana vuonna 538, joten on mahdollista, että hän ja Stefanakios olivat Belisariuksen henkivartiokaartin sotilaita, jotka komensivat lykaonialaisia sotaretken alussa mutta jättivät sitten komennon Dorotheokselle ja Mamasille Callinicumissa. Lykaonialaisen jalkaväen oikealla puolella armeijan oikealla siivellä, missä maasto nousi hieman, oli al-Harithin 5 000 ghassanidia.


title: Callinicumin taistelu

text: Myös persialaisten puolella Azarethes järjesti joukkonsa yhteen taistelulinjaan. Eufrat suojasi persialaisten oikeaa sivustaa, ja vasemmalla siivellä olivat lakhmidit vastapäätä ghassanideja. Azarethes itse asettui armeijan keskelle.


title: Callinicumin taistelu

text: Taistelu alkoi osapuolten ampuessa nuolia toisiaan kohti. Prokopioksen mukaan persialaiset pystyivät ampumaan enemmän nuolia, mutta roomalaiset olivat ottaneet hunnien tekniikoita käyttöönsä, ja heidän nuolensa läpäisivät paremmin persialaisten haarniskoja, joten osapuolet olivat suunnilleen tasaväkisiä. Azarethes päätti pian keskittyä roomalaisten taistelulinjan heikoimpaan kohtaan eli sen oikeaan siipeen. Hän käski etulinjan yksiköiden jatkaa ampumista sitoakseen roomalaiset paikoilleen. Azarethes käytti hyväkseen taistelun sekasortoa ja pölypilviä ja käski Persian armeijan takarivien siirtyä persialaisten vasemmalle siivelle vahvistamaan lakhmideja. Belisarius ei maastonmuotojen takia nähnyt tätä liikettä.


title: Callinicumin taistelu

text: Persialaiset hyökkäsivät ylivoiman turvin roomalaisten oikean siiven ghassanideja vastaan, jotka murtuivat nopeasti. Paniikki levisi kokemattomaan lykaonialaiseen jalkaväkeen, joka kääntyi myös pakoon. Suurin osa lykaonialaisista ja lisäksi heidän komentajansa saivat surmansa. Rooman armeijan oikea siipi oli luhistumassa ja persialaiset hyökkäsivät Ascanin roomalaista ratsuväkeä vastaan. Ascan taisteli kuitenkin raivoisasti ennen kuin sai surmansa, ja sen jälkeen myös hänen miehensä pakenivat. Ascanin kuoltua myös Belisarius ja hänen joukkonsa kääntyivät pakoon.


title: Callinicumin taistelu

text: Tällöin Petruksen johtama roomalainen jalkaväki asettui joen varrelle puolustusasemiin ja suojasi perääntyviä roomalaisia, ja todennäköisesti se pelasti Belisariuksen ja monien muiden hengen. Petruksen joukot pitivät asemansa iltaan asti, jolloin persialaiset viimein vetäytyivät. Taistelun tässä kohtaa lähteet eivät ole aivan yksimielisiä tapahtumista. Aikalaishistorioitsija Prokopioksen mukaan Belisarius jalkautui ja taisteli jalkaväen kanssa iltaan asti, mutta aikalaiskronikoitsija Johannes Malalaksen mukaan taas Belisarius pakeni jo aiemmin veneellä joen yli. Malalaksen versiossa hunnijohtajat Simmas ja Sunicas taistelevat jalkaväen kanssa. Nykyhistorioitsijoiden mukaan Malalaksen versio on todennäköisesti lähempänä totuutta. Uransa alkuvaiheessa Prokopios ihaili Belisariusta ja vältti kirjoittamasta hänestä pahaa. Prokopios ei mainitse lainkaan Simmasta tai Sunicasta, vaikka kertoo muiden komentajien kohtalot. Prokopios ei myöskään mainitse keisari Justinianuksen järjestämää tutkimusta Belisariuksen toimista, vaikka Malalaksen ja aikalaishistorioitsija Zakharias Mytileneläisen ansiosta tiedetään, että se järjestettiin. Prokopios myös syytti ghassanidien päällikköä al-Harithia petturuudesta. Todennäköisesti Prokopios yritti vain suojella Belisariusta.


title: Callinicumin taistelu

text: Taistelun jälkeen keisari Justinianus lähetti Constantioluksen itään tutkimaan Belisariuksen toimintaa. Belisarius syytti Callinicumin tappiosta joukkojen kurin puutetta ja liikaa innokkuutta, ja tätä tuki myös Hermogeneen keisarille antama lausunto. Lopulta syytteistä luovuttiin, mutta Belisarius joutui luopumaan magister militumin virastaan, ja hänet kutsuttiin takaisin Konstantinopoliin.


title: Callinicumin taistelu

text: Prokopioksen mukaan myös Persian kuningas Kavadh oli tyytymätön Azarethesin toimintaan. Voitosta huolimatta yhtään linnoitusta ei ollut vallattu ja persialaisten tappiot olivat suuret. Azarethes joutui pian kuninkaan epäsuosioon. Persialaiset käyttivät kuitenkin pian voittoa hyväkseen ja valtasivat linnoituksen Osroenessa. Samaan aikaan roomalaiset yrittivät aloittaa neuvottelut persialaisten kanssa, mutta ilman menestystä. Kesällä 531 persialaiset hyökkäsivät roomalaisten hallitsemaan Armeniaan, mutta kärsivät tappion Martyropoliksen duxia Bessasta vastaan. Roomalaiset tekivät seuraavaksi ryöstöretken persialaisten alueelle Arzaneneen, ja tämän jälkeen Kavadh lähetti armeijan valtaamaan Martyropoliksen. Kavadh kuitenkin kuoli syyskuussa 531, ja hänen jälkeensä valtaan nousi hänen poikansa Khosrau I. Tämä halusi turvata valtansa ja oli siksi valmis rauhaan roomalaisten kanssa. Rauha valtakuntien välille solmittiin vuonna 532.


title: Mykines

text: Mykines on saari Färsaarilla. Sillä on yksi kylä, Mykines. Mykines on Färsaarten saarista läntisin. Saarella on kaksi vuorta, Knúkur (560 m) ja Árnafjall (350 m). Mykinesin pinta-ala on 10,3 neliökilometriä ja asukasluku 13 (1.1.2013).


title: Haades

text: Haades tai Hades ( tai ’näkymätön’) tarkoittaa kreikkalaisessa ja roomalaisessa jumaltarustossa esiintyvää vainajalaa eli tuonpuoleista. Kreikkalaisessa mytologiassa Haades on myös paikkaa hallitsevan jumalan nimi, jonka vastine roomalaisessa mytologiassa on Pluto.


title: Haades

text: Haades oli yksi titaanien Kronoksen ja Rhean kuudesta lapsesta. Hänen sisaruksiaan olivat Demeter, Hera, Hestia, Poseidon ja Zeus. Syöstyään Kronoksen vallasta ja kukistettuaan titaanit Zeus heitti veljiensä kanssa kosmista noppaa. Haades voitti arpapelissä itselleen manalan herruuden, ja hänen tehtävänään oli huolehtia vainajien hyvinvoinnista kuolemanjälkeisessä elämässä. Haadeen vaimo oli Zeuksen ja Demeterin kaunis tytär Persefone. Haadeen kerrotaan rakastuneen Persefoneen niin syvästi, että hän teki aukon maahan ja sieppasi tytön mukaansa manalaan. Hänellä oli kyklooppien takoma kypärä, joka kykeni muuttamaan kantajansa näkymättömäksi. Häntä pidettiin Olympoksen jumalista vauraimpana, koska hänelle kuuluivat kaikki maan arvometallit. Haades kuvattiin synkäksi ja jopa armottomaksi hahmoksi, joka ei pitänyt sen enempää jumalista kuin kuolevaisistakaan.


title: Haades

text: Haadeen hallitsema valtakunta sijaitsi maan alla. Sen läpi virtasi viisi jokea, joiden nimet olivat Akheron, Flegethon, Kokytos, Lethe ja Styks. Styks oli rajajoki, jonka yli synkkä lautturi Kharon souti vainajien sielut vanhassa rapistuneessa veneessään. Uskomusten mukaan kuolleiden oli annettava Kharonille oboli, joten kreikkalaisilla oli tapana laittaa vainajille suuhun pieni kultakolikko. Kharon päästi veneeseensä ainoastaan ne, jotka olivat saaneet kunniallisen hautauksen. Kolmipäinen vahtikoira Kerberos vartioi manalan portteja varmistaen, etteivät kuolleet karkaisi manalasta ja etteivät elävät puolestaan pääsisi manalaan. Kreikkalaiset uskoivat, että hyvin eläneet pääsivät asumaan Elysion-nimiseen onnelaan, kun taas huonosti eläneitä piinattiin rikostensa vuoksi Tartaroksen uumenissa.


title: Haades

text: Muinaiset kreikkalaiset pitivät Haadesta oikeudenmukaisena ja arvostivat häntä suuresti, mutta he eivät uskaltaneet lausua hänen nimeään, koska sen kuviteltiin saattavan aiheuttaa huonoa onnea. Niinpä hänestä käytettiin erilaisia kiertoilmaisuja, kuten "Klymenos" ’maineikas’, "Polydegmon" ’vieraanvarainen’ ja "Pluton" ’rikas’. Kreikkalaiset palvoivat Haadesta uhraamalla hänelle eläimiä, ja hänen palvontamenoihinsa on myös väitetty kuuluneen ihmisuhreja.


title: Haades

text: Haadesta ei pidetty kreikkalaisessa mytologiassa niinkään pahana vaan ankarana ja oikeudenmukaisia rangaistuksia pahantekijöille jakavana jumalana.


title: Haades

text: Varhaisimmat viittaukset Haadekseen ovat Homerokselta. "Odysseian" 11. kirjassa kerrotaan, kuinka päähenkilö Odysseus manaa uhritoimituksella esiin manalan asukkaita. Odysseukselle ilmaantuu varjomaisia haamuja, jotka ovat samannäköisiä kuin kuolinhetkellään. Odysseus tapaa myös toverinsa Elpenorin, ennustaja Teiresiaksen, oman äitinsä sekä manalan naisia. Homeroksen Haades on sumuinen ja surumielinen paikka, mutta siellä ei jouduta tilille elämän aikana tehdyistä pahoista teoista.


title: Haades

text: Tämän jälkeinen kreikkalainen mytologia täydensi "Odysseian" kuvausta Haadeksesta, joskaan ei aina johdonmukaisesti. Jumalten vallanjaossa Zeus saa taivaan, Poseidon meren ja Haades-jumala maanalaisen maailman. Eläville näkymätöntä ja maan alle kätkettyä valtakuntaa hallitsee Haades kiistattomana valtiaana. Hän poistui valtakunnasta vain kerran ja ryösti Persefonen puolisokseen maan päältä. Persefone oli alamaailman valtiatar, joka vietti puolet vuodesta Haadeksessa ja puolet maan päällä.


title: Haades

text: Haadeksen hallitsijat elivät sopusoinnussa ihmisten ja jumalten kanssa. Heitä kuvattiin synkiksi mutta oikeudenmukaisiksi. Tartaros oli paikka, jonne voitetut jumalat, henget ja titaanit vangittiin rangaistukseksi. Tartaros muodosti osan Haadesta, mutta alamaailmaan kuuluivat myös Elysionin kentät, onnellinen paikka, jonne sankarit pääsivät palkkioksi teoistaan kuoltuaan. Vergiliuksen "Aeneis"-eepoksen mukaan Elysion on yksi osa Haadesta, kun taas jotkut lähteet sijoittavat ne Kreikasta länteen Okeanos-merellä sijaitseville saarille. Suurin osa kuolleista kreikkalaisessa tarustossa viettää aikansa vaellellen varjoina kukkakentillä Haadeksessa.


title: Haades

text: Kreikkalainen tarusto sisälsi kuvauksia matkoista Haadekseen, mutta kuolemanjälkeinen ei ollut siinä keskeisellä sijalla. Jumalia palvottiin velvollisuudesta ja siunausten saamiseksi, mutta itse Haades-jumalaa ei palvottu. Hän hoiti kuolleita eikä tarvinnut elävien palvontaa. Toisaalta eräissä kreikkalaisissa mysteeriuskonnoissa kuolemanjälkeiseen kohtaloon saattoi vaikuttaa erilaisilla rituaaleilla. Tästä esimerkkinä olivat Eleusiin mysteerit, jonka menoihin osallistuville luvattiin parempaa osaa tuonpuoleisessa. Vastaavasti orfilaisuudessa puhdistettiin rituaaleilla sielu pahuudesta.


title: Haades

text: Filosofi Platon kirjoitti myös tuonpuoleisesta. Hän käsitteli kuolemanjälkeistä elämää teoksissaan "Gorgias", "Faidon" ja "Valtio". Yhteistä kertomuksille on, että vainajan suojelushenki opastaa sielun Haadekseen. Jotkut epäpuhtaat sielut vastustavat matkaa ja jäävät joksikin aikaa kummituksiksi hautausmaalle, mutta myöhemmin heidätkin tempaistaan väkisin mukaan.


title: Haades

text: "Gorgias"-teoksessa vainaja joutuu kuoleman jälkeen kolmen tuomarin eteen, joiksi Zeus on valinnut kolme kuollutta poikaansa. Tuomarit tuomitsevat oikeamielisesti puhdassieluiset autuaiden saarelle ja pahantekijät Tartarokseen kärsimään tekojaan vastaavan rangaistuksen. Vain kaikkein pahimpien rangaistus kestää ikuisesti. Murhaajien kidutukset lakkaavat vasta, kun heidän uhrinsa anovat heille armoa.


title: Haades

text: "Valtio"-teoksessa esitellään Er-niminen sotilas, joka kuolee taistelussa mutta palaa 12 päivän kuluttua kertomaan kuolemanjälkeisestä maailmasta. Pahojen ihmisten kidutuksen lisäksi Er näki jälleensyntymisen täyttöönpanon. Ensiksi paikalle ryömi maan alta likaisia sieluja, kun taas vastaavasti taivaalta laskeutui puhtaita sieluja. Syntisten vaivat olivat kestäneet tuhat vuotta, ja he itkivät surkeaa kohtaloaan, kun taas vastaavasti puhtaat sielut kuvailivat ihanaa kokemustaan. Tämän jälkeen arvottiin järjestysnumero seuraavaa elämää varten, mutta itse järjestyksellä ei ollut väliä, sillä kukin poimi sieluaan vastaavan numeron. Mitä syvällisimmin henkilö toteuttaa hyveitä ja filosofista elämäntapaa, sitä viisaamman valinnan hän tekee. Er pani merkille, että suurin osa taivaan iloista tulleista teki typerän valinnan.


title: Haades

text: Platonin ajatus sielun kuolemattomuudesta jäi elämään. Myöhemmin kristityt omaksuivat monet Platonin ajatukset lukuun ottamatta oppia sielunvaelluksesta. Platonin näkemyksen mukaan maailmanrakentaja eli demiurgi loi sielun kuolemattomuuden. Tämä ajatus siirtyi myöhemmin filosofis-uskonnolliseen gnostilaisuuteen, mutta vastaavasti valtavirran kristityt tuomitsivat ajatuksen demiurgista alempana luojajumalana harhaoppisena.


title: Haades

text: Roomalainen runoilija Vergilius sai runsaasti vaikutteita Homerokselta ja kreikkalaisesta mytologiasta. Hän kuvaa manalaa eepoksensa "Aeneis" kuudennessa kirjassa. "Aeneis"-teoksesta tuli Rooman valtakunnan kansalliseepos.


title: Haades

text: Vergiliuksen helvetissä pahantekijää rangaistiin hänen rikoksistaan sopivalla tavalla. Eepoksessa matka Haadekseen alkaa pääsankari Aeneaksen rantautumisella Italian Latiumin alueelle. Tarina muistuttaa pitkälti Odysseuksen matkaa. Aeneas matkaa alas haadekseen yhdessä tietäjänaisen eli sibyllan kanssa. Heitä ympäröivät matkalla henkilöitymät: Murhe, Huolet, Taudit, Vanhuus, Pelko, Nälkä, Puute, Vaiva, Himot, Riita, Sota sekä näiden lisäksi Kuolema ja tämän velipuoli Uni.


title: Haades

text: Aeneas ja sibylla kohtaavat Haadeksessa aluksi erilaisia hirviöitä. Tämän jälkeen he ylittävät pääjoen Styksin sen humoristiseksi kuvatun lautturi Kharonin avulla. Rannalla kaksikko pääsee unilääkkeitä syöttämällä kolmipäisen koiran Kerberoksen vartioimasta luolasta sisään. Haadeksen ensimmäisessä osastossa vikisevät sylivauvojen sielut ja lähistöllä majailevat itsemurhaajat. Seuraavassa osastossa ovat lemmentuskaiset, ja pääsankari Aeneas kohtaa siellä kuolleen rakastajattarensa Didon. Itkien Aeneas siirtyy seuraavaan osastoon, jossa ovat sotasankarit. Tämän jälkeen polku haarautuu. Oikea tie johtaa Kuoleman herran linnan kautta Elysion-onnelaan, ja vastaavasti vasen tie johtaa kidutuksiin.


title: Haades

text: Aeneas erottaa silmillään Haadeen alimman tason eli Tartaroksen kuilun lähellä linnan, joka sijaitsee liekehtivän Flegethon-virran keskellä. Aeneas kuulee sieltä kidutuksen ääniä ja pyytää sibyllaa kertomaan vasemmasta tiestä. Tästä alkaa eepoksen varsinainen helvetin kuvaus. Sibyllan mukaan tuomari Rhadamanthys tutkii vainajien teot. Syylliset joutuvat Teisifonen ruoskittavaksi, ja tämän jälkeen heidät pudotetaan Tartaroksen kuiluun. Syvimmällä ovat jumalia vastaan nousseet titaanit. Pahojen ihmisten piinojen määrä on lukematon, koska ihmisen pahuus on pohjaton.


title: Haades

text: Myöhemmin valoisilla Elysionin kentillä Aeneas kuulee, etteivät Tartaroksen rangaistukset ole ikuisia. Ne puhdistavat pahat sielut, jotta ihmiset voisivat palata takaisin elämään. Aeneas löytää isänsä Anhiseksen mutta ei voi halata häntä. Syy on Odysseuksen retkistä tuttu tilanne, jossa haamu väistyy kolmesti kuin kevyt tuuli. Ankhiseksen mukaan kukin ihmisen sielu on osa maailmansielua. Paha ja aineellisuus samentavat todellisuuden tajun, ja tämän vuoksi sielut joutuvat kuoleman jälkeen puhdistettavaksi. Joillekin tuskat ovat niin ankarat, että he haihtuvat tuulien tielle pimeyteen, kun taas toiset selviävät kärsimyksistä. Kun tuhatvuotinen kärsimys on ohi, sielut ovat valmiina uuteen elämään.


title: Haades

text: Myöhemmin kristityt saivat runsaasti vaikutteita Vergiliuksen Haadeksesta. Hänen eepoksensa esittelemä malli sielujen puhdistamisesta toimi myöhemmän kristillisen kiirastulen esikuvana.


title: Klaus Kinski

text: Klaus Kinski (18. lokakuuta 1926 – 23. marraskuuta 1991) oli saksalainen näyttelijä.


title: Klaus Kinski

text: Kinskin (alun perin "Nikolaus Karl Günther Nakszynski") isä oli farmaseutti, äiti pastorin tytär, ja Kinski syntyi Danzigin vapaakaupungin alueella. Perhe muutti Berliiniin vuonna 1930.


title: Klaus Kinski

text: Toisessa maailmansodassa Kinski palveli Saksan armeijassa Hollannissa, mutta karkasi, antautui briteille ja vietti loppusodan sotavankina. Sotavankileirillä hän huomasi näyttelijänlahjansa viihdyttäessään vankitovereitaan. Sodan jälkeen Kinski siirtyi Saksan liittotasavaltaan ja aloitti näyttelijänuran. Kinskistä tuli Saksassa pian tunnettu monologien pitäjä, jonka jälkeen hän siirtyi rahakkaampiin elokuviin.


title: Klaus Kinski

text: Kinski tunnetaan erityisesti ohjaaja Werner Herzogin kanssa tekemistään viidestä elokuvasta. Kinski oli näyttelijänä eräänlainen äärimmäisyysihminen, joka paneutui rooleihinsa maanisesti ja riiteli usein ohjaajien kanssa. Kinski kärsi hysteerisistä raivonpurkauksista ja harjoitteli peilin edessä pitkiä aikoja. Kinski käsikirjoitti ja ohjasi itse yhden elokuvan, "Kinski Paganini" (1989), joka jäi hänen viimeiseksi elokuvakseen. Kinski kuoli sydänkohtaukseen 1991. Herzog teki Kinskistä dokumentin "25. tunti" (Mein liebster Feind - Klaus Kinski) vuonna 1999.


title: Klaus Kinski

text: Kinski olisi saanut vihollisen roolin elokuvasta "Kadonneen aarteen metsästäjät", mutta hän vihasi elokuvan käsikirjoitusta. Niinpä hänen tilalleen valittiin englantilainen näyttelijä Ronald Lacey.


title: Klaus Kinski

text: Kinskin tytär Pola kertoi 20 vuotta isänsä kuoleman jälkeen Kinskin hyväksikäyttäneen häntä seksuaalisesti hänen ollessaan 5–19-vuotias. Hän vaikeni aikoinaan isänsä kiellosta, mutta ei 60-vuotiaana enää kestänyt jatkuvaa isänsä nerouden ylistämistä ja kirjoitti hyväksikäytöstä kirjan. Polan sisarpuoli Nastassja kertoi isän yrittäneen kosketella häntä hänen ollessaan 4−5-vuotias ja kuvaili isäänsä arvaamattomaksi tyranniksi, jota hän pelkäsi koko ajan. Pola ja Nastassja ovat isänsä tavoin ammatiltaan näyttelijöitä.


title: Klaus Kinski

text: Vuonna 2008 berliiniläinen psykiatrinen sairaala julkaisi Kinskin potilaskirjat. Niiden mukaan Kinski oli joutunut sairaalaan 23-vuotiaana vuonna 1950, koska hän oli vainonnut mesenaattinaan toiminutta naista, johon oli yksipuolisesti ihastunut. Kinski ei uskonut naisen kieltoja, vaan piilotteli salaa tämän asunnossa ja lopulta riehui siellä kuristaen häntä. Kinskillä epäiltiin ensin skitsofreniaa, mutta hänet diagnosoitiin psykopaatiksi. Kinski kuitenkin päästettiin menemään kolmen päivän tutkimusten ja insuliinishokkihoidon jälkeen.


title: Ablatiivi

text: Ablatiivi eli ulkoeronto eli ulkoinen erosija on sijamuoto, joka perusmerkityksessään ilmaisee liikettä pois joltain pinnalta tai jonkin luota: "tuolilta", "seinältä", "talolta".


title: Ablatiivi

text: Ablatiivi on yksi suomen kielen ulkopaikallissijoista adessiivin eli ulkoisen olosijan sekä allatiivin eli ulkoisen tulosijan ohella. Sen vastine sisäpaikallissijojen ryhmässä on sisäinen erosija eli elatiivi. Joissain suomen murteissa esiintyy myös niin sanottu yleinen erosija eli eksessiivi.


title: Ablatiivi

text:
Suomessa ablatiivi kuuluu käytössäoleviin paikallissijoihin. Prototyyppisen pois lähtemistarkoituksen lisäksi sitä käytetään muun muassa ajan ilmauksissa. Ablatiivin sijapääte on -lta tai -ltä vokaalisoinnun mukaisesti.
Viron kielessä ablatiivia käytetään paljolti samoin kuin suomessakin. Ablatiivin (vir. "alaltütlev") tunnus on "-lt".


title: Ablatiivi

text: Unkarin kielessä ablatiivin pääte on "-tól/-től". Merkitys vastaa usein suomen ablatiivia tai postpositiota "luota", joskus myös suomen elatiivia.


title: Ablatiivi

text: Latinassa ablatiivilla on useita erilaisia käyttötarkoituksia. Näiden lisäksi se liittyy myös useimpiin prepositioihin.


title: Streymoy

text: Streymoy on Färsaarten suurin saari. Färsaarten pääkaupunki, Tórshavn sijaitsee siellä. Saaren pinta-ala on 373,5 neliökilometriä ja asukasluku noin 22 372 (2013). Suurin osa saaren asukkaista asuu Tórshavnissa.


title: Allatiivi

text: Allatiivi eli ulkotulento eli ulkoinen tulosija on sijamuoto, joka perusmerkityksessään ilmaisee liikettä jonkin päälle, jollekin pinnalle tai jonkin lähelle: "tuolille", "seinälle", "talolle".


title: Allatiivi

text: Allatiivi on yksi suomen kielen ulkopaikallissijoista adessiivin eli ulkoisen olosijan sekä ablatiivin eli ulkoisen erosijan ohella. Sen vastine sisäpaikallissijojen ryhmässä on sisäinen tulosija eli illatiivi. Yleiseksi tulosijaksi puolestaan voidaan joskus luonnehtia translatiivia.


title: Allatiivi

text: Suomessa allatiivi kuuluu käytössäoleviin paikallissijoihin. Allatiivia käytetään lähinnä prototyyppisen paikalle tulemisen merkityksessä. Sijapääte on "-lle". Esimerkkejä:Viron kielessä allatiivia käytetään paljolti samoin kuin suomessa. Allatiivin (vir. "alaleütlev") tunnus on "-le".


title: Allatiivi

text: Unkarin kielessä allatiivin pääte on "-hoz/-hez/-höz". Merkitys vastaa usein suomen allatiivia tai postpositiota "luokse", joskus myös suomen illatiivia tai translatiivia.


title: Illatiivi

text: Illatiivi eli sisätulento eli sisäinen tulosija on sijamuoto, joka perusmerkityksessään ilmaisee liikettä jonkin sisään: "taloon", "kylään".


title: Illatiivi

text: Illatiivi on yksi suomen kielen sisäpaikallissijoista inessiivin eli sisäisen olosijan sekä elatiivin eli sisäisen erosijan ohella. Sen vastine ulkopaikallissijojen ryhmässä on ulkoinen tulosija eli allatiivi. Yleiseksi tulosijaksi puolestaan voidaan joskus luonnehtia translatiivia.


title: Illatiivi

text: Suomen kielessä illatiivin sijapääte on yksikössä -Vn (jossa V merkitsee edeltävän vokaalin pidentymistä) tai -hVn (jossa V merkitsee h:ta edeltävän vokaalin toistoa):Päätteenä on pääpainottoman tavun pitkän vokaalin jälkeen -seen:


title: Illatiivi

text: Monikossa taas:


title: Illatiivi

text: Illatiivin perusmerkitys on sisälle tuleminen: Tulimme "huoneeseen".


title: Illatiivi

text: Illatiivilla on myös paljon muita merkityksiä. Esimerkkejä:


title: American Film Institute

text: American Film Institute, lyhennettynä AFI, () on itsenäinen, ei-kaupallinen organisaatio, joka perustettiin vuonna 1967. Se ei keskity pelkästään elokuviin vaan myös televisio- ja video-ohjelmiin.


title: American Film Institute

text: AFI on jakanut vuodesta 1973 lähtien elämäntyöpalkintoa (AFI Life Achievement Award) elokuva-alalla ansioituneille henkilöille.


title: American Film Institute

text: Vuosina 1998–2008 AFI julkaisi 100-vuotissarjaa (), jonka tarkoituksena on muistaa yhdysvaltalaisen elokuvan historiaa ja herättää mielenkiintoa sitä kohtaan.


title: American Film Institute

text: Vuodesta 2000 lähtien AFI on palkinnut vuosittain kymmenen elokuvaa ja kymmenen televisiotuotantoa omilla AFI-palkinnoillaan.


title: Tórshavn

text: Tórshavn () on Färsaarten pääkaupunki. Se sijaitsee Färsaarten suurimman saaren Streymoyn itärannikolla.


title: Tórshavn

text: Kaupungin asukasluku on noin 18 000. Vuonna 1801 Tórshavnissa asui 554 ihmistä, ja vuonna 1950 määrä oli noussut 5600:een.


title: Tórshavn

text: Ensimmäinen maininta Tórshavnista asiakirjoissa on vuodelta 1075. Viikingit kokoontuivat Tórshavniin kesäisin vuosittaiseen kokoukseensa ja tästä syntyi pysyvä kaupankäyntialue. Norjan ja sittemmin myös Tanskan hallinnon aikana hallituksen virkailijat majoittuivat Tórshavniin, rakensivat linnoituksia ja ottivat itselleen monopolin kaupankäyntiin. Kauppamonopoli lopetettiin vuonna 1856, jonka jälkeen vapaa kauppa kehittyi nopeasti ja kylä kasvoi pian kaupungiksi. Kaupunki oli toisen maailmansodan aikana brittien hallussa.


title: Evel Knievel

text: Robert Craig "Evel" Knievel (17. lokakuuta 1938 Butte, Montana, Yhdysvallat – 30. marraskuuta 2007) oli yhdysvaltalainen näytösajaja ja sijaisnäyttelijä. Knievel tuli tunnetuksi moottoripyörillä tekemillään vaarallisen pitkillä hypyillä. Temput johtivat usein vakaviinkin loukkaantumisiin: uransa aikana Knievel sai yhteensä 433 luunmurtumaa. Knievelin uran huippuaika sijoittui 1960- ja 1970-luvuille. Knievel onnistui hyödyntämään kuuluisuutensa myös kaupallisesti. Saavutukset ja epäonnistumiset veivät Knievelin useita kertoja Guinnessin ennätysten kirjaan.


title: Evel Knievel

text: Knievel kuoli Floridan Clearwaterissa 30. marraskuuta 2007 ollessaan 69-vuotias. Hän oli kärsinyt diabeteksestä ja keuhkofibroosista monta vuotta.


title: In Your Honor

text: In Your Honor on rockyhtye Foo Fightersin 13. kesäkuuta 2005 julkaisema viides studioalbumi. Sen ovat tuottaneet Foo Fighters ja Nick Raskulinecz.


title: In Your Honor

text: Albumin tunnetuimmat kappaleet ovat ”Best of You”, ”DOA”, ”Resolve” ja ”No Way Back”. Jokaisesta näistä kappaleista tehtiin singlet ja myös musiikkivideot. Albumin kappaleen ”Friend of a Friend” Dave Grohl kirjoitti jo olleessaan Nirvana-yhtyeen rumpalina 1990. "In Your Honor" nousi ilmestyessään Billboard 200 -albumilistan kakkossijalle. Albumin sessioissa nauhoitettiin myös esimerkiksi kappale ”Skin & Bones”, mutta se päätettiin julkaista ”DOA”-singlellä ja myöhemmin "Five Songs and a Cover" -EP:llä.


title: In Your Honor

text: Albumi on tuplalevy, jonka ensimmäinen levy on ”äänekäs” ja toinen ”vähemmän äänekäs”, kuten Led Zeppelinin albumilla "Physical Graffiti", ja sillä myös on paljon vierailijoita, muun muassa nuori jazzlaulaja Norah Jones, Led Zeppelinin basisti John Paul Jones ja Queens of the Stone Age -yhtyeen keulahahmo Joshua Homme. Albumista on olemassa myös DVD:llä varustettu kolmen levyn erikoisversio. Levyn kappaleessa Cold Day in the Sun Foo Fightersin rumpali Taylor Hawkins laulaa ja solisti Dave Grohl soittaa rumpuja.+ Vierailijat (John Paul Jones, Norah Jones, Joshua Homme)


title: Narses

text: Narses (; s. noin 480 tai 490 – k. noin 574) oli itäroomalainen hovimies ja sotapäällikkö keisari Justinianus I:n aikana. Narses ja sotapäällikkö Belisarius tekivät mahdolliseksi Justinianuksen aikana tapahtuneet valloitukset.


title: Narses

text: Narses oli eunukki, joka palveli keisaria Konstantinopolissa. Vuonna 552 Narses sai tehtäväkseen johtaa ostrogootteja vastaan käytyä sotaa. Tällöin Narses saattoi olla jo 70-vuotias, mutta hän osoittautui Belisariuksen tavoin taitavaksi sotapäälliköksi.


title: Narses

text: Narses kukisti ostrogoottien kuninkaan Totilan Taginaen taistelussa kesällä 552 ja loputkin goottien joukoista Mons Lactariuksen taistelussa saman vuoden lokakuussa. Vuonna 554 hän kukisti frankit ja alemannit, jotka olivat tulleet auttamaan gootteja roomalaisia vastaan. Lopulta kaikki gootit antautuivat hänelle ja Italia oli jälleen osa Rooman valtakuntaa.


title: Narses

text: Sodan loputtua Narses jäi Italiaan prefektinä, mutta hänen hallintonsa oli epäsuosittu. Justinianuksen kuoltua hänen seuraajansa Justinus II erotti Narseksen ja käski hänen palata Konstantinopoliin. Narses jäi kuitenkin Italiaan ja asettui asumaan Napoliin.


title: Narses

text: Kun langobardit hyökkäsivät Italiaan vuonna 568, Narses saattoi olla jo 90-vuotias. Joidenkin lähteiden mukaan hänen väitetään salaa kutsuneen langobardit maahan kostona keisarille. Narses ilmoitti kuitenkin olevansa valmis taas johtamaan joukkoja vihollista vastaan, mutta keisari ei suostunut tähän. Narseksen kuollessa noin vuonna 574 langobardit olivat vallanneet jo puolet Italiasta.


title: Gelimer

text: Gelimer (480–553) oli vandaalien viimeinen kuningas. Hänestä tuli kuningas vuonna 530, kun hän syrjäytti katolisuuteen kääntyneen serkkunsa kuningas Hilderikin. Vandaalit olivat areiolaisia eivätkä voineet sietää katolista kuningasta.


title: Gelimer

text: Itä-Rooman keisari Justinianus I oli suosinut Hilderikiä ja julisti sodan vandaaleille. Hänen tarkoituksenaan ei ollut saada Hilderikiä takaisin valtaistuimelle vaan Pohjois-Afrikan takaisinvaltaaminen Roomalle. Gelimer taisteli Justinianuksen kenraalia Belisariusta vastaan kahteen otteeseen vuonna 533. Hän hävisi Ad Decimumin ja Trikamaronin taistelut.


title: Gelimer

text: Vuonna 534 Gelimer ymmärsi, ettei hän pystyisi vastustamaan Belisariusta. Hän antautui ja hänet kuljetettiin Konstantinopoliin. Antautumisensa vuoksi Gelimer sai keisarilta maatilan, jossa hän asui kuolemaansa asti.


title: Sharon Osbourne

text: Sharon Rachel Osbourne (o.s. Levy, ent. Arden; s. 9. lokakuuta 1952, Brixton, Englanti) on rocklegenda Ozzy Osbournen järjestyksessä toinen vaimo ja manageri. Pariskunta vihittiin Havaijilla ennen Ozzyn Japanin-kiertuetta 4. heinäkuuta 1982 ja siitä lähtien Sharon on toiminut Ozzyn virallisena managerina ostettuaan managerointisopimuksen isältään, Jet Records -yhtiön toimitusjohtajalta Don Ardenilta 1,5 miljoonalla dollarilla. Nykyään hän on yksi rockmaailman tunnetuimpia managereita.


title: Sharon Osbourne

text:
Sharon oli viettänyt lapsuutensa keskellä musiikkiteollisuutta veljensä Davidin kanssa, ja teini-ikäisenä Sharon meni sihteeriksi isänsä, Don Ardenin johtamaan Jet Records -levy-yhtiöön. Hän hoiti paperitöitä sekä tarjosi vieraille teetä, kun nämä odottelivat pääsyä Jet Recordsin johtajan puheille.
Myöhemmin Sharon pääsi manageroimaan eri yhtyeitä mm. Electric Light Orchestraa. 70-luvun puolessa välissä Sharon joutui Lynsey de Paulin manageriksi, jonka kanssa Sharon ei tullut toimeen. Riitaisa yhteistyö päättyi kun Sharon oli kännipäissään ulostanut De Paulin matkalaukkuun. Managerina Sharon oli (ja on nykyäänkin) erittäin tiukka ja välillä erittäin oikukas. Hän ei tullut 1970- ja 1980-luvun taitteessa enää kunnolla toimeen isänsä kanssa ja he tappelivat useita kertoja noiden vuosien aikana. Taistelu Ozzyn managerointisopimuksesta päättyi siihen kun Sharon osti sen isältään kalliilla hinnalla. Riidat kestivät pitkään ja Sharon ei tavannut isäänsä useisiin vuosiin. Sukuriita päättyi vasta vuonna 2001 .


title: Sharon Osbourne

text: Sharon ja Ozzy tapasivat ensimmäistä kertaa silloin, kun Sharon oli vielä levy-yhtiön sihteerinä ja otti vastaan artisteja. Ozzy oli istunut muun bändin kanssa lattialle, koska he eivät halunneet tuoleja ja Sharonia pelotti Ozzyn ja muun bändin käytös. Ozzyn saatua potkut Black Sabbathista loppuvuonna 1978 ja käytettyään alkoholia rankasti muutaman kuukauden eräässä Los Angelelaisessa hotellissa Sharon päätti antaa Ozzylle vauhtia uudelle uralle. Ozzyn Jet Record -sopimusta jatkettiin ja Sharon sai Ozzyn kontolleen. Virallisesti Sharonista tuli Ozzyn manageri vuonna 1982 jolloin he myös menivät naimisiin.


title: Sharon Osbourne

text:
Sharon ja Ozzy suunnittelivat kahdestaan Ozzyn uraa vuodesta 1982 lähtien. Jo sitä ennen he olivat mm. keksineet useita älyttömiä mainoskikkoja, kuten syksyllä 1981 tapahtunut kyyhkysen päänpuremisepisodi Columbia -jakeluyhtiön juhlissa. Vaikka Sharon ja Ozzy olivat pari, he myös riitelivät usein. Tappelut ovat usein päättyneet Sharonin eduksi kun hän on käyttänyt aseenaan Ozzya vastaan mm. tauluja sekä peilejä, joita Sharon sai väliin urakalla nakella Ozzyn niskaan.
80-luvun alussa Sharon uudisti Ozzyn imagon, hän neuvoi Ozzya meikkaamaan ja käyttämään lavaesiintymisissään värikkäitä ja näyttäviä vaatteita. Sen lisäksi Sharon hoiti keikka- ja levy-yhtiö -asiat sekä rahapuolen. Sen lisäksi hän koetti saada Ozzya lopettamaan huumeiden ja alkoholin käytön siinä onnistumatta, mutta hän tarkkaili Ozzya haukankatseellaan.
Sharon ja Ozzy saivat kolme lasta: Aimeen, Kellyn ja Jackin, ja keikkareissuilla lapset olivat mukana keikkabussissa. Ozzyn alkoholin käyttö oli päättyä traagisesti kun syksyllä 1989 pariskunnan vanhimman tyttären Aimeen syntymäpäivillä koko viikon vodkaa juopotellut Ozzy yritti kuristaa Sharonin hengiltä, mutta Sharon pystyi hälyttämään vartijat, jotka veivät Ozzyn pois. Sharon oli pannut avioeron vireille, mutta loppujen lopuksi hän ei halunnut jättää Ozzya.


title: Sharon Osbourne

text:
Sharonin ja Ozzyn välit paranivat ja pariskunta palasi yhteen. Sharon hoiti Ozzyn managerointia ammattitaitoisesti ja varmisti ettei Ozzy enää tuhlaisi rahojaan huumeisiin ja alkoholiin. Ozzyn jätettyä huumeet ja viinan, oli tämäkin ongelma poissa. Sharonin aistit hyville ideoille loksahtivat kohdalleen vuonna 1996 kun hän rupesi suunnittelemaan ensimmäistä Ozzfestia.
Se oli Sharonin nerokkain idea koko hänen manageriurallaan ja se tuotti lisää rahaa Osbournesin kassaan. Sharon on manageritoimillaan tuottanut yli puolet Osbournesien omaisuudesta ja sen lisäksi hän kokosi Black Sabbathin yhteen 90-luvun lopussa.
The Osbournes-tv-sarjakin oli alun alkaen Sharonin idea johon hän sai Ozzynkin mukaan. Silloin kun kaikki alkoi näyttää hyvältä, sairastui Sharon syöpään, johon hän tarvitsi hoitoa. Hoitoa Sharon sai kotonaan ja hän toipui sairaudesta täydellisesti. Useimmat ovat sanoneet että Sharonin sairaus oli seurausta vuosikausia jatkuneesta valtavasta työmäärästään ja pitkistä päivistä, joita ennen kaikkea tuottivat The Osbournes ja hänen työnsä managerina.
Näiden toimien ohella Sharon pyöritti omaa talkshow -ohjelmaa joka kuitenkin lopetettiin liian vähäisten katsojamäärien vuoksi. Hän myös toimi America's Got Talent -kykykilpailun tuomarina vuosina 2007-2012.
Sharonilla ja Ozzylla on 3 lasta. Kelly Osbourne, Jack Osbourne ja Aimee Osbourne.


title: Vajaahampaiset

text: Vajaahampaiset ("Xenarthra") on perinteisessä taksonomiassa käytössä ollut nisäkkäiden lahko, jonka edustajia tavataan enää Etelä-Amerikassa. Lahkon juuret ulottuvat tertiäärikaudelle noin 60 miljoonan vuoden päähän.


title: Vajaahampaiset

text: Vajaahampaisten lahko on jaettu kahdeksi uudeksi lahkoksi, jotka ovat muurahaiskarhut ja laiskiaiset sisältävä "Pilosa" sekä vyötiäiset sisältävä "Cingulata". Aikaisemmin myös maasika ja muurahaiskävyt luokiteltiin samaan lahkoon ("Edentata"). Maasiat ja muurahaiskävyt erotettiin sittemmin omaksi lahkoikseen, jolloin muodostui viimeksi käytössä ollut suppeampi "Xenarthra"-lahko.


title: Vajaahampaiset

text: Nykyisin vajaahampaisia pidetään toisinaan eräänlaisena ylälahkona, joka sisältää "Pilosa" ja "Cingulata" -lahkot.


title: Vajaahampaiset

text: Ylälahkon nimitys "vajaahampaiset" on todennäköisesti peräisin siitä, että lahkon yksilöiltä puuttuvat etu- ja kulmahampaat. Hampaiden suhteen lahkon ääripäätä edustaa muurahaiskarhu, jolla ei ole yhtään hammasta.


title: Jonatan Johansson

text: Jonatan Lillebror Johansson (s. 16. elokuuta 1975 Tukholma, Ruotsi) on entinen suomalainen jalkapalloilija. Hän oli pelipaikaltaan hyökkääjä.


title: Jonatan Johansson

text: Nykyisin Johansson toimii skotlantilaisen Greenock Mortonin valmentajana.


title: Jonatan Johansson

text: Johansson on paraislaisen PIF:n kasvatti. Hän pelasi seuran edustusjoukkueessa Ykköstä ja Kakkosta kausina 1993–1995.


title: Jonatan Johansson

text: Ensimmäisen Veikkausliiga-ottelunsa hän pelasi Turun Palloseuran riveissä elokuussa 1995. Hän nousi nopeasti joukkueen vakiokokoonpanoon.


title: Jonatan Johansson

text: Vuonna 1997 Johansson siirtyi TPS:sta Viron liigan Floraan, josta hän kuitenkin siirtyi samana vuonna skotlantilaiseen Rangersiin. Kaudella 1998–1999 hän teki Rangersille 17 maalia, mutta seuraavalla kaudella hän kärsi loukkaantumisista.


title: Jonatan Johansson

text: Kesällä 2000 Johansson siirtyi Skotlannista Englannin Valioliigan Charlton Athleticiin. Charlton maksoi Johanssonista 3,25 miljoonaa puntaa, jonka lisäksi he sitoutuivat maksamaan 250 000 puntaa lisää, mikäli Johansson pelaisi vähintään 25 peliä sekä joukkue välttäisi putoamisen. Ensimmäisellä kaudellaan 2000–2001 Charltonissa Johansson teki 14 maalia joukkueelleen, mutta loukkaantuminen katkaisi hänen hyvän peliputkensa. Seuraavalla kaudella Johanssonin pelivire oli kadoksissa, eikä maaleja syntynyt kuin viisi. Johansson ei myöhemminkään päässyt ensimmäisen Charlton-kautensa tasolle, maaleja tuli vain 4–5 kaudessa. Lopulta hän jäi yhä enemmän vaihtomiehen asemaan Charltonissa, joten hänet lainattiin tammikuussa 2006 Mestaruussarjan Norwich Cityyn.


title: Jonatan Johansson

text: Heinäkuussa 2006 Johanssonin teki vuoden 2008 loppuun asti kestäneen sopimuksen ruotsalaisen Malmön kanssa. Ensimmäisenä Allsvenskan-kautenaan Johansson teki 11 maalia 14 ottelussa.


title: Jonatan Johansson

text: Tammikuussa 2009 Johansson palasi Skotlantiin Mixu Paatelaisen valmentaman Hibernianin riveihin. Hän ei kuitenkaan vakiinnuttanut paikkaansa joukkueessa ja Hibernian vapautti hänet sopimuksestaan syyskuussa 2009. Sittemmin Johansson harjoitteli Skotlannin valioliigan nousijajoukkue St. Johnstonen kanssa ennen kuin lokakuun loppupuolella solmi seuran kanssa tammikuuhun 2010 saakka kestävän sopimuksen.


title: Jonatan Johansson

text: Helmikuussa 2010 Johansson ilmoitti palaavansa Suomeen ja Turun Palloseuraan 14 vuoden tauon jälkeen. Kausi 2010 TPS:ssä jäi hänen viimeisekseen. Johansson ilmoitti uransa päätöksestä maaliskuussa 2011.


title: Jonatan Johansson

text: Johansson ei pelannut poikamaaotteluita, mutta esiintyi nuorten maajoukkueessa seitsemästi. Hänen ensimmäinen maaottelunsa oli alle 21-vuotiaiden ottelu Saudi-Arabiaa vastaan 27. helmikuuta 1996.


title: Jonatan Johansson

text: Ensimmäisen A-maaottelunsa Johansson pelasi 16. maaliskuuta 1996 Kuwaitia vastaan. Hän on pelannut neljissä MM- ja kolmissa EM-karsinnoissa. MM 2010 -karsinnoissa hän oli viidellä maalillaan Suomen paras maalintekijä. Syyskuussa 2009 Johansson teki Azerbaidžania vastaan maajoukkueuransa 21. maalin, jolla hän ohitti Ari Hjelmin ja nousi maajoukkueen kaikkien aikojen maalitilastossa toiseksi. Lokakuussa 2009 pelatun Saksa-ottelun myötä hän saavutti Hjelmin, Jari Litmasen ja Sami Hyypiän jälkeen neljäntenä suomalaisena miespelaajana sadan maaottelun rajapyykin.


title: Jonatan Johansson

text: Johansson toimi kesällä 2012 TPS:n B-junioreiden päävalmentajana. Nykyisin Johansson toimii skotlantilaisen Greenock Mortonin juniorivalmentajana. Keväällä 2017 Johansson palkattiin Skotlannin Valioliigassa pelaavan Rangers FC:n apuvalmentajaksi. Samalla hän erosi Suomen jalkapallomaajoukkueen valmennustiimistä.


title: Jonatan Johansson

text: Johansson avioitui 2008 britin Jean Johanssonin kanssa ja heillä on 2010 syntynyt Jonatan jr -niminen poika. Johansson harrastaa kitaran soittoa.


title: Separatiivi

text: Separatiivi eli erosija, eronto, on paikallissija, joka ilmaisee poistumista.


title: Separatiivi

text: Suomessa separatiivi on jäänne uralilaisesta kantakielestä ja se esiintyy enää kiteytyneenä muutamissa ilmauksissa. Paikallissijasarjojen kehityttyä ne syrjäyttivät separatiivirakenteen, joka siirtyi merkitykseltään abstraktimpaan käyttöön ja siitä kehittyi nykyinen partitiivi. Separatiivin tunnus on -a tai -ä vokaalisoinnun mukaisesti. Suomessa separatiivi on sukua eksessiiville, joka esiintyy tietyissä murteissa.


title: Separatiivi

text: Esimerkkejä:Yhdessä lokatiivin ja latiivin kanssa separatiivi muodostaa yleisten paikallissijojen järjestelmän.


title: Yhdysvaltain avoin tennisturnaus

text: Yhdysvaltain avoin tennisturnaus, Yhdysvaltain avoimet tennismestaruuskilpailut (U.S. Open), on tenniskauden neljäs ja viimeinen Grand Slam -turnaus. Se järjestetään vuosittain elo-syyskuussa ja siinä on viisi sarjaa: miesten ja naisten kaksinpeli, miesten ja naisten nelinpeli sekä sekanelinpeli. Lisäksi pelataan juniorien ja seniorien turnaukset. Vuodesta 1978 alkaen turnaus on järjestetty USTA National Tennis Centerissä Flushing Meadowsissa Queensissä, New Yorkissa.


title: Yhdysvaltain avoin tennisturnaus

text: Vuonna 2017 turnauksessa jaettiin rahapalkintoina yhteensä 50,4 miljoonaa Yhdysvaltain dollaria. Kaksinpelien voittajat saivat kumpikin 3,7 miljoonaa dollaria.


title: Yhdysvaltain avoin tennisturnaus

text: Tapahtuma järjestettiin ensimmäisen kerran elokuussa 1881, jolloin pelattiin vain miesten kaksinpeliturnaus. Pelipaikkana oli Newport Casino Newportissa, Rhode Islandilla. Vain USNLTA:n (United States National Lawn Tennis Association) jäsenseurat saivat osallistua. Miesten mestaruusturnaus nelinpelissä järjestettiin ensimmäisen kerran vuonna 1900.